title: The Crash

text: Bändin idea syntyi, kun Teemu Brunila ja Samuli Haataja tapasivat ensimmäisen kerran rippileirillä vuonna 1991. He päättivät perustaa yhtyeen, ja mukaan saatiin Haatajan kaveri Erkki Kaila ja Brunilan luokkakaveri Dani Aavinen. Ensimmäinen keikka tehtiin nimellä Ladies & Gentlemen, mutta pian yhtyeen nimeksi vaihdettiin New Deal. Myöhemmin vuonna 1993 yhtyeeseen liittyi Tommi Rapeli kosketinsoittajaksi ja saksofonistiksi.


title: The Crash

text: Yhtye keikkaili ympäri Turkua noin neljän vuoden ajan.


title: The Crash

text: Vuoden tauon jälkeen Brunila, Haataja ja Kaila jatkoivat yhtyetoimintaa. Niukan kokoonpanon ja Brunilan uusien laulujen myötä The Crashin musiikki muuttui pelkistetyksi brittipopiksi. Mukaan otettiin kosketinsoittajaksi kouluajoilta tuttu Toni Ahola.


title: The Crash

text: Onnekkaiden sattumien kautta Johan Hollstén kuuli New Deal -aikaista demoa, piti siitä ja tahtoi kuulla lisää. Yhtye sai keikkamyyntisopimuksen, ja nimeksi päätettiin vaihtaa Crush. Myöhemmin nimi muuttui Crashiksi ja siitä edelleen The Crashiksi.


title: The Crash

text: Ensimmäinen The Crash -keikka tehtiin Paraisten kalkkilouhoksessa kesällä 1997. Vuodenvaihteessa yhtye nauhoitti uuden demon Tampereella. Ensimmäisen EP:n avausraita ”Sugared” nousi Radiomafian soittolistoille.


title: The Crash

text: Moni levy-yhtiö oli kiinnostunut uudesta tulokkaasta, ja sopimus syntyi lopulta Warner Music Finlandin kanssa. Lyhyen sovitus- ja ennakkotuotantokauden jälkeen nauhoitettiin The Crashin ensimmäinen levy, "Comfort Deluxe". "Sugared"-kappaleesta kuvattiin Suomenlinnan tenniskentällä musiikkivideo, jonka ohjasi Tommi Pietiläinen. Video herätti ihastusta ja voitti erinäisiä palkintoja. ”Sugared” oli mukana myös Levottomat-elokuvan soundtrackilla.


title: The Crash

text: The Crashin maine oli kiirinyt myös ulkomaille. Keikkoja tehtiin muun muassa Itävallassa, Ruotsissa ja Saksassa. Levy julkaistiin useammassakin maassa.


title: The Crash

text: Vuoden 2000 alussa kosketinsoittaja Toni Aholan täytyi tehdä valinta koulun ja yhtyeen välillä, ja hän päätti erota yhtyeestä. Aholaa korvaamaan saatiin Jussi Lehtinen.


title: The Crash

text: The Crashin ulkomaankeikkojen ja kiireiden takia toisen levyn valmistelu viivästyi. Kun nauhoitusten aloittamiseen oli enää muutama kuukausi, suurin osa kappaleista oli yhä vain Brunilan mielessä. Yhtye palasi taas tutuksi trioksi Jussi Lehtisen lähdön takia. Lopulta The Crashilta ilmestyi toinen levy, "Wildlife", joka myi kultaa . Yhtyeen lähtiessä taas kiertueelle tarvittiin mukaan kosketinsoittaja. Tähän virkaan otettiin kolmikon yhteinen tuttu, Tomi Mäkilä.


title: The Crash

text: Kolmas levy, "Melodrama", ilmestyi vuonna 2003. "Melodrama" myi kultaa. Vuonna 2005 The Crash lopetti levytyssopimuksensa Warnerin kanssa sekä julkaisi kokoelmalevyn "Selected Songs 1999–2005". Uusi kosketinsoittaja Tomi Mäkilä lähti yhtyeestä. Yhtyeeseen löydettiin jälleen uusi kosketinsoittaja, Samuli ”JJ” Jokinen.


title: The Crash

text: Neljäs levy, "Pony Ride", ilmestyi Suomessa syyskuussa 2006. "Pony Ride" myi kultaa. Yhtye on solminut levyn lisenssisopimuksen Suomessa Suomen Musiikki Oy:n kanssa ja Skandinavian ulkopuolella EMI Publishingin kanssa.


title: The Crash

text: The Crash ilmoitti 2009 lopettavansa 18 vuotta kestäneen uransa. Teemu Brunila kertoi keskittyvänsä yhä enemmän musiikin tekemiseen muille artisteille ja Samuli Haataja työhönsä erityisopettajana. Yhtye kiersi Suomen pienoiskiertueellaan ja soitti jäähyväiskeikkansa Ruisrockissa 5. heinäkuuta 2009.


title: The Crash

text: The Crashin "Sugared" -kappaleen suomenkielisen version, Pimeä onni, levyttivät Samuli Edelmann ja Jippu vuonna 2010.The Crash on voittanut monta musiikkivideopalkinto Muuvia. Kultaisen muuvin ovat voittaneet ”Lauren Caught My Eye” ja ”Still Alive”. ”Star” on voittanut Hopeisen muuvin ja ”Sugared” Pronssisen muuvin. The Crashin videot ovat menestyneet hyvin myös Oulun musiikkivideofestivaaleilla. ”Lauren Caught My Eye” pääsi myös aikanaan ensimmäisten kotimaisten videoiden joukossa ”MTV Nordic” -ohjelman tehosoittoon. Tommi Pietiläinen on ohjannut kaikki The Crashin videot lukuun ottamatta ”Pony Ridea”, jonka on ohjannut Dome Karukoski ja käsikirjoittanut Tommi Pietiläinen. Vinokino-elokuvafestivaaleilla marraskuussa 2007 ”Sugared” valittiin ”Suomen homoimmaksi musiikkivideoksi”.


title: Glorfindel

text:
Glorfindel on fiktiivinen haltia J. R. R. Tolkienin kirjassa "Taru sormusten herrasta". Hän on hahmo, joka ilmestyy muutamia kertoja Keski-maan historiassa.
Glorfindel saapui aluksi Ñoldo-haltiana Gondoliniin, mutta Tuorin, Idrilin, Eärendilin ja monien muiden Gondolinista paon aikana Ensimmäisellä ajalla hän auttaa heitä. Kun Balrog sulkee kaikki pakotiet ympäröivillä vuorilla, Glorfindel taistelee sitä vastaan kivisellä huipulla, ja molemmat saavat surmansa.


title: Glorfindel

text:
Glorfindel kuitenkin palaa Kolmannella ajalla Fornostin taistelun lopussa ja myöhemmin Elrond Puolhaltia lähettää hänet Frodon oppaaksi Rivendelliin. On hyvin epätavallista, mutta ei mahdotonta, että haltia palaa Mandosin saleista takaisin Ardaan, mutta Glorfindelille näin kävi. Tolkien kertoi itse, että Glorfindel palasi valarin käskystä ilmeisesti istarin kanssa Keski-Maahan.
Glorfindel oli se, joka ennusti Angmarin Noitakuninkaasta että: ”Miehen kädestä hän ei tule kuolemaan”. Tämä ennustus toteutui kun Éowyn, nainen, tappoi Noitakuninkaan Pelennorin kenttien taistelussa. Peter Jacksonin elokuvassa Arwen korvaa Glorfindelin Frodon auttajana. Ralph Bakshin animaatioversiossa Glorfindel kirjoitettiin myös ulos, tällä kertaa hänet korvasi Legolas.


title: Svjatoslav III

text: Svjatoslav III () oli Novgorodin ruhtinas vuosina 1200–1205, 1207–1210 ja Vladimirin suuriruhtinas vuosina 1246-1249. Hän oli Vsevolod III:n kuudes poika. Hän sai isänperintönä Jurjev-Polskiin, jonne hän palasi jouduttuaan karkotetuksi Vladimirista kahden vuoden valtakauden jälkeen.


title: Euroopan lippu

text: Euroopan lippu koostuu kahdentoista keltaisen tähden kehästä sinisellä taustalla. Se on Euroopan kansojen yhtenäisyyden symboli.


title: Euroopan lippu

text: Vaikka lippu liitetään useimmiten Euroopan unioniin, se oli alun perin Euroopan neuvoston käyttämä ja tarkoitettu edustamaan koko Eurooppaa mistään tietyistä järjestöistä riippumatta. Se otettiin käyttöön neuvostossa 8. joulukuuta 1955 ja Euroopan yhteisössä 26. toukokuuta 1986. Euroopan unionin korvattua Euroopan yhteisön lippua ovat hallinnoineet yhdessä neuvosto ja unioni. Lippu on lisäksi kuvattu kaikissa euroseteleissä.


title: Euroopan lippu

text: Lipun tähtien määrä ei liity EU:n jäsenmaiden määrään, vaikkakin Maastrichtin sopimuksen solmimisen aikaan jäsenvaltioita oli unionissa sattumalta juuri 12. Vuonna 1953 Euroopan neuvostolla on 15 jäsentä, ja ehdotettiin, että tulevassa lipussa olisi yksi tähti jokaiselle jäsenmaalle (eikä se vaihtuisi tulevien jäsenien myötä). Saksan liittotasavalta vastusti ajatusta, sillä yksi neuvoston jäsenistä oli Saarin kiistelty alue, ja Saksan mielestä tähti merkitsisi alueen itsenäisyyden tunnustamista. Ranska taas vastusti neljäntoista tähden lippua, sillä se viittaisi Saarin liittämiseen Saksaan. Myytin mukaan Italian edustaja vastusti kolmeatoista tähteä, koska 13 on epäonnennumero ja Yhdysvaltain varhaisissa lipuissa oli tuo määrä tähtiä. Numeroon 12 päädyttiin lopulta koska sillä ei ollut poliittisia viittauksia ja 12 nähtiin täydellisyyden symbolina: 12 tähtimerkkiä, 12 tuntia kellossa, 12 kuukautta vuodessa, 12 apostolia, 12 olymposlaista jumalaa ja 12 roomalaista laintaulua.


title: Euroopan lippu

text: Sisäasiainministeriö on eräissä yhteyksissä suosittanut liputtamista lipulla mahdollisuuksien mukaan kansallislipun rinnalla. Esimerkiksi toukokuun 9. päivänä vietettävänä Eurooppa-päivänä on suositeltu liputtamista myös Euroopan lipulla.


title: Euroopan lippu

text: Liputtaminen on perusteltua erityisesti silloin, kun liputuksen aihe liittyy EU:n toimintaan. Muu käyttö liittyy yleensä vierailuihin tai kokouksiin, joihin tulee osallistujia EU-instituutioista tai EU-maista.


title: Euroopan lippu

text: Lippua käytetään myös Suomen lipun rinnalla ulkorajoilla olevilla rajanylityspaikoilla sekä kansainvälisillä lentoasemilla ja satamissa.


title: Euroopan lippu

text: On väitetty, että tähtien lukumäärällä olisi yhteyksiä neitsyt Marian 12-tähtiseen sädekehään, joka esiintyi usein katolisessa kristillisessä taiteessa. Lippu ja EU olisivat osa salaliittoa, joka yrittää elvyttää Pyhän saksalais-roomalaisen keisarikunnan. Jotkut uskonnolliset järjestöt toisaalta väittävät tähtien edustavan babylonialaista taivaanjumalaa, mikä osoittaisi EU:n johdossa vallitsevan ”jumalattoman tilan”. Suurin osa puolueettomista viranomaisista kumoaa väitteet taruina, mutta lipun suunnittelija Arsène Heitz on myöntänyt Raamatun ilmestyskirjan auttaneen innoittamaan häntä.


title: Jaroslav II

text: Jaroslav II eli Jaroslav Vsevolodovitš (Jaroslav Vsevolodinpoika, ; 8. helmikuuta 1191 – 30. syyskuuta 1246) oli Vladimir–Suzdalin suuriruhtinas vuosina 1238–1246. Hän oli Vsevolod III:n neljäs poika. Venäläiset tekivät hänen johtamanaan ryöstöretken Hämeeseen talvella 1226–1227 ja ottivat runsaasti vankeja. Hän levitti ortodoksisuutta Karjalaan.


title: Jaroslav II

text: Jaroslavilla oli useita poikia. Hänen poikansa Andrei II, Aleksanteri Nevski ja Jaroslav III olivat kukin aikanaan hänen seuraajiaan Vladimirin hallitsijana.


title: Intermezzo

text: Intermezzo [] () on musiikkiin liittyvä termi, jolla on muutama hieman toisistaan poikkeava merkitys. Yleisesti sanaa käytetään viittaamaan sävellykseen, joka sijoittuu kahden (suuremman) musiikillisen kokonaisuuden väliin. Tarkemmin intermezzot voidaan jakaa kahteen päätyyppiin, ns. oopperaintermezzoon ja instrumentaaliseen intermezzoon.


title: Intermezzo

text: 1700-luvun oopperassa intermezzo oli koominen välinäytös vakavamman opera serian kahden näytöksen tai kohtauksen välillä. Nämä intermezzot saattoivat olla itsessään kokonaisia teoksia, vaikkakin pääteosta lyhyempiä. Ne antoivat kontrastia tummemmansävyiselle opera serialle ja tarjosivat humoristisen tauon pääteoksen draamasta. Tunnetuin tällainen teos lienee Giovanni Battista Pergolesin "La serva padrona".


title: Intermezzo

text: Välillä intermezzot ja niiden suosio levisivät jopa nopeammin kuin itse opera seria – asiaa ei ainakaan haitannut niiden tuottamisen helppous verrattuna täysimittaiseen oopperaan. 1730-luvulla tyyli levisi ympäri Eurooppaa.


title: Intermezzo

text: 1800-luvulla termi sai uuden merkityksen – lyhyehkö soitinsävellys, joka oli joko välisoittona suuremman teoksen kahden osan välillä tai vaihtoehtoisesti itsenäinen teos. Näiden intermezzojen tyyli ja funktio vaihtelevat suurestikin.


title: Intermezzo

text: Oopperasäveltäjät sävelsivät ajoittain intermezzoja välisoitoiksi oopperan näytösten välille. Tässä merkityksessään intermezzo muistuttaa entr'actea. Tämäntyyppisiin välisoittoihin lukeutuu esimerkiksi intermezzo Pietro Mascagnin oopperasta "Cavalleria rusticana". Myös muiden muassa Puccini ja Delius sävelsivät oopperoihinsa tällaisia välisoittoja.


title: Juri II

text: Juri II eli Juri Vsevolodovitš (joskus myös "Yrjö II", 1189 – 4. maaliskuuta 1238) oli Vladimirin suuriruhtinas vuosina 1212–1216 ja 1218–1238 ja hallitsi Vladimir-Suzdalia Venäjän mongolivalloituksen aikaan.


title: Juri II

text: Vsevolod III:n kolmantena poikana Juri kunnostautui taisteluissa Rjazania vastaan 1208. Jurin isä halusi jättää Jurille perinnöksi Rostovin ja vanhimmalle pojalle Konstantinille Vladimirin, mutta Konstantin vaati joko molempia tai ei mitään. Siksi Vsevolod jätti Konstantinin perinnöttömäksi ja jätti molemmat kaupungit Jurille.


title: Juri II

text: Konstantin liittoutui Novgorodin Mstislav Rohkean kanssa ja löi muut veljensä Lipitsajoella. Voitettuaan Vladimirin hän lähetti Jurin hallitsemaan Rostovia ja Jaroslavlia. Konstantin kuoli kaksi vuotta myöhemmin, ja Juri palasi Vladimiriin.


title: Juri II

text: Juri soti useasti Volgan Bulgariaa vastaan ja perusti Nižni Novgorodin linnakkeen Volgalle suojaksi bulgaareilta. Nuoremman veljensä Jaroslavin hän asetti hallitsemaan Novgorodia.


title: Juri II

text: Kun mongolit lähestyivät Venäjää ensi kertaa 1223, lähetti Juri heitä vastaan pienen joukon, muttei ehtinyt katastrofaaliseen Kalkan taisteluun.


title: Juri II

text: Kun mongolit palasivat 1237, Juri kohteli heidän lähettiläitään töykeästi. Hän ei myöskään auttanut Rjazania, kun Batu-kaani piiritti sitä. Hänen oma pääkaupunkinsa olikin seuraava kohde. Jurin pojat lyötiin Kolomnassa, ja Juri itse pakeni Jaroslaviin. Hänen vaimonsa Agatha (Kiovan Mikaelin sisar) kuoli kirkossa, josta väki oli hakenut turvaa tulelta.


title: Juri II

text: Juri itse kuoli 1238 Sit-joella, missä mongolit murskasivat Vladimir-Suzdalin joukot.


title: Teddy Sheringham

text: Edward Paul "Teddy" Sheringham (s. 2. huhtikuuta 1966 Walthamstow, Lontoo, Englanti) on englantilainen entinen jalkapalloilija, pelipaikaltaan hyökkääjä. Hän loi mittavan uran niin seura- kuin maajoukkuetasolla.


title: Teddy Sheringham

text: Sheringham aloitti ammattilaisjalkapalloilijan uransa vuonna 1982 vasta 16 vuoden ikäisenä Millwallin joukkueessa tehtyään seuran pelaajatarkkailijaan vaikutuksen amatööriseura Leyton & Ilfordin paidassa ottelussa Millwallin juniorijoukkuetta vastaan.


title: Teddy Sheringham

text: Tammikuussa 1984, vasta toisessa ottelussaan Millwallin edustusjoukkueen paidassa, Sheringham teki maalin. 1980-luvun puolivälissä hän kävi lainassa Aldershotissa ja myöhemmin Ruotsissa Djurgårdenissa, mutta vuosikymmenen loppupuolella vakiinnutti paikkansa Millwallin avauksessa. Hän pelasi hyökkääjänä yhdessä Tony Cascarinon kanssa. Neljänä kautena (1986–1987, 1987–1988, 1988–1989 ja 1990–1991) Sheringham oli joukkueensa paras maalintekijä. Kausina 1986–1987 ja 1990–1991 hän pelasi joukkueen jokaisessa sarjaottelussa.


title: Teddy Sheringham

text: 1987–1988 Millwall nousi 1. divisioonaan ensimmäistä kertaa historiansa aikana. Monet uskoivat, ettei Millwall säilyisi korkeimmalla sarjatasolla kuin yhden kauden ajan, mutta Sheringhamin ja Cascarinon maalintekovireen ansiosta seura sijoittui loppupisteissä kymmenenneksi. Kuitenkin heti seuraavalla kaudella Millwall otti odotetun paikkansa sarjan hännillä ja seurauksena oli odotettu putoaminen 2. divisioonaan. Millwallille tarjottiin kauden päätteeksi mahdollisuus nousta takaisin ykköseen kun se pääsi nousukarsintojen pudotuspeleihin, mutta hävisi Brighton & Hove Albionille.


title: Teddy Sheringham

text: Heinäkuussa 1991 Sheringham siirtyi kahdella miljoonalla punnalla tuolloin vielä huipputasolla pelanneeseen Nottingham Forestiin. Nottingham kärvisteli kaksi vuotta putoamisuhan alla, ja Valioliigan ensimmäisen kauden 1992–1993 päätteeksi seurasi putoaminen alemmalle sarjatasolle. Sheringham oli kuitenkin esittänyt vakuuttavia otteita kentällä, ja useammat seurat olivat hänestä kinnostuneita. Elokuussa 1992 hän siirtyi Pohjois-Lontoon suurseuraan Tottenhamiin. Sheringhamista tuli nopeasti Spurs-fanien keskuudessa suosittu, ja maalintekovire säilyi kohdallaan. Hän pelasi hyvin yhteen saksalaishyökkääjä Jürgen Klinsmannin kanssa.


title: Teddy Sheringham

text: Vaikka Sheringhamin pelit Tottenhamissa olivat sujuneet erinomaisesti, ei joukkue saavuttanut koskaan erityisempää menestystä. Kesällä 1997 hän siirtyi 3,5 miljoonalla punnalla Manchester Unitediin. Sheringhamin alku Manchester Unitedissa ei sujunut ruusuisesti, olihan hänet palkattu korvaamaan 1990-luvun seuraikoni Éric Cantona. Kuitenkaan Sheringhamin ensimmäisellä ManU-kaudella ei joukkue voittanut minkäänlaista palkintoa ensimmäistä kertaa kolmeen vuoteen.


title: Teddy Sheringham

text: Seuraavan kauden alussa joukkueeseen palkatun Dwight Yorken uskottiin syrjäyttävän Sheringhamin, mutta kävikin päinvastoin – Yorken tulolla oli myös Sheringhamiin positiivinen vaikutus. Vihdoin Sheringham voitti pitkään janoamansa pokaalin, kun keväällä 1999 ManU voitti Valioliigan mestaruuden. Menestystä täydensivät FA Cupin sekä Mestarien liigan voitot, joissa kummankin loppuottelussa Sheringham onnistui maalinteossa. Sheringham pelasi Manchester Unitedissa vielä kaksi kautta, ja juhli molempina vuosina Valioliigan mestaruutta. 2000–2001 Sheringham valittiin sekä pelaajien että toimittajien mielestä vuoden parhaaksi pelaajaksi.


title: Teddy Sheringham

text: Kesällä 2001 35-vuotias Sheringham siirtyi vapaalla siirrolla takaisin Tottenhamiin, ja manageri Glenn Hoddle teki hänestä seuran kapteenin. Vuonna 2003 hän jätti Tottenhamin, ja monet uskoivat "vanhuksen" uran olevan jo ohi. Monien yllätykseksi Sheringham siirtyikin vasta liigaan nousseeseen Portsmouthiin, ja omalta osaltaan oli estämässä seuran putoamista takaisin ykköseen. Kauden päätteeksi Sheringham lähti seurasta, ja ilmoitti etsivänsä uutta joukkuetta edes yhden kauden ajaksi. Kaudeksi 2004–2005 hän solmi sopimuksen Mestaruussarjaan pudonneen West Ham Unitedin kanssa. 39-vuotias Sheringham teki 20 maalia ja seuran loppusijoitus oli kolmas, mikä tarkoitti pääsyä Valioliigakarsintojen pudotuspeleihin, joiden kautta joukkue raivasi tiensä jälleen korkeimmalle sarjatasolle. Sheringham pelasi joukkueessa aina vuoteen 2007 saakka. Sheringham pelasi vielä yhden kauden Colchester Unitedissa ennen lopettamistaan keväällä 2008.Sheringham pelasi ensimmäisen ottelunsa Englannin maajoukkueessa 27-vuotiaana vuonna 1993. Terry Venablesin valmentajakaudella (1994–1996) hän vakiinnutti paikkansa Alan Shearerin aisaparina. Sheringhamin maajoukkueuran huippuhetki oli EM-kotikisat 1996, joissa Englanti eteni välieriin. Sheringham jatkoi maajoukkueessa myös uuden valmentajan Glenn Hoddlen kaudella, mutta kesken 1998 MM-kisojen hänen paikkansa otti nuori Michael Owen.


title: Teddy Sheringham

text: Uusi valmentaja Kevin Keegan ei valinnut Sheringhamia 2000 EM-kilpailuihin, ja näytti siltä, että hänen päivänsä maajoukkueessa olivat ikuisesti ohi. Kuitenkin yllätyksellisesti häntä neljä vuotta nuoremman Alan Shearerin lopetettua maajoukkueuransa, aukenivat ovet jälleen myös Sheringhamille vuonna 2001 ruotsalaisvalmentaja Sven-Göran Erikssonin alaisuudessa. Sheringham teki ratkaisevan maalin Kreikkaa vastaan viimeisessä MM-karsintaottelusa syyskuussa 2001. Eriksson valitsi Sheringhamin myös MM-kisaryhmään. Sheringhamin viimeiseksi maaotteluksi jäi MM-kisojen puolivälierätappio Brasiliaa vastaan.


title: Teddy Sheringham

text: Sheringham pelasi maajoukkueessa 51 ottelua, joissa teki 11 maalia.


title: Konstantin I (Vladimir)

text: Konstantin Vsevolodovitš (18. toukokuuta 1186 – 2. helmikuuta 1218) oli Vsevolod III:n poika. Hän hallitsi Novgorodia 1206 ja 1207, sekä myöhemmin Rostovia ja Vladimiria.


title: Konstantin I (Vladimir)

text: Vsevolod teki kuolinvuoteellaan Konstantinin perinnöttömäksi ja jätti nuoremmalle veljelle Jurille Vladimirin. Lipitsan taistelussa (1216) Konstantin ja hänen liittolaisensa Novgorodin Mstislav löivät Jurin ja miehittivät Vladimirin.


title: Konstantin I (Vladimir)

text: Konstantin rakennutti ylösnousemuksen katedraalin Rostoviin ja kolme kivikirkkoa Jaroslavliin.


title: Konstantin I (Vladimir)

text: Konstantinin kuoltua 1218 Juri palasi valtaan. Konstantinin perilliset kuitenkin pitivät Rostovin ja Jaroslavin 1400-luvulle asti.


title: Balineesi

text: Balineesi on siamilaisen pitkäkarvainen muoto. Sen ulkomuoto on peräisin siamilaisilta sukulaisilta: solakat linjat, siamilaisen naamiointi, sama kiilamainen pää ja safiirisilmät. Se on kuin siamilaisen ja persialaisen risteytys, mutta sen turkki on lyhyempää kuin persialaisilla ja kaulurikin puuttuu. Nimensä se on saanut balilaiselta tanssijalta, koska kissan astellessa häntä pystyssä, hännänpää heilahtelee puolelta toiselle.


title: Balineesi

text: Ensimmäinen balineesi oli epäilemättä pitkäkarvageeniä kantava siamilainen. Ensimmäiset pitkäkarvaiset siamilaiset rekisteröitiin 1928. Itämaisesta pitkäkarvasta innostuttiin ja rotua alettiin kasvattaa. Rotu alkoi yleistyä Amerikassa 1950-luvulla, jolloin sitä alettiin jalostaa. 1970-luvulla CFA (amerikkalainen Cat Fanciers Association) hyväksyi sen viralliseksi roduksi. Suomeen ensimmäinen balineesi tuli Ruotsista 1980-luvulla. Suomessa BaJaVa ry edustaa balineesien, itämaisten pitkäkarvojen ja seychellien pitkäkarvojen kasvatus- ja harrastustoimintaa. Balineesin kerrotaan olevan hiljaisempi ja rauhallisempi kuin siamilainen. Tyypillistä itämaisille roduille on silti rodusta riippumatta puheliaisuus. Balineesi on vilkas ja leikkisä, mutta myös rauhallinen, tasapainonen ja sylissä viihtyvä. Se on ihanteellinen koko perheen lemmikki.


title: Balineesi

text: Balineesilla on siamilaisen tapaan naamioväritys. Värejä on useita ja yleisimpiä niistä ovat ruskea-, sini-, suklaa-, lila-, puna- ja creme-naamio. Myös erilaisia tabby- ja kilpikonnakuvioita esiintyy sekä kokovalkoista turkkia.


title: Vsevolod III

text: Vsevolod III (, "isopesä", 1154 – 2. huhtikuuta 1212) oli Vladimirin suuriruhtinas vuosina 1176–1212. Hän hallitsi myös Rostovin, Jaroslavin ja Kiovan Venäjän ruhtinaskuntia.


title: Vsevolod III

text: Vsevolod tuli veljensä Mikael I:n jälkeen Vladimirin suuriruhtinaaksi, jona sitten oli 36 vuotta. Hän valloitti Novgorodin, mutta joutui tappiolle liettualaisia vastaan. Myös Pihkova ja Smolensk tunnustivat hänen yliherruutensa. Novgorodia hallitsivat peräkkäin hänen puolestaan useat hänen pojistaan, joista Jaroslav II teki 1227 sotaretken jäämejä vastaan ja lähetti pappeja kastamaan karjalaisia kreikkalaiseen uskoon. Jaroslav II:n poika oli Aleksanteri Nevski.


title: Vallihauta

text: Vallihauta on sotilaallinen puolustusvarustus, jonka tehtävänä on estää hyökkääjän, ennen kaikkea jalka- ja ratsuväen, eteneminen tai hidastaa sitä. Yksinkertaisimmillaan vallihauta voi olla vain pitkänomainen tai pyöreä vedellä täytetty tai kuiva (kuivahauta) kaivanto. Vallihauta on vanhimpia ihmisen tuntemia puolustusvarustelmia ja ollut käytössä ympäri maailman.


title: Englannin kreivikunnat

text: Englanti on jaettu 81 kreivikuntaan, joista kuusi on metropolikreivikuntia ("metropolitan counties") ja loput 75 muita kreivikuntia ("non-metropolitan counties"). Jälkimmäiset jaetaan usein shire-kreivikuntiin ("shire counties") sekä yhden tason hallintoyksiköihin ("unitary authorities"). Lisäksi Suur-Lontoon alue (Greater London) ja Scillynsaaret muodostavat omat, muihin luokkiin kuulumattomat hallintoyksikkönsä.


title: Englannin kreivikunnat

text: Metropolikreivikunnat ovat kokonaan kaupungeista ja kaupunkiseuduista muodostuvia tiheään asuttuja alueita. Näissä kreivikunnissa suuri osa päätäntävallasta on delegoitu alaspäin kaupungeille sen jälkeen kun Margaret Thatcherin hallitus lakkautti kreivikuntien valtuustot vuonna 1986.


title: Englannin kreivikunnat

text: Shire-kreivikunnat ovat ei-metropolikreivikuntia jotka muodostuvat useammista kunnista ("districts"). Shire-nimitys tulee siitä, että näistä kreivikunnista suurimman osan (ei kuitenkaan kaikkien) nimi päättyy "-shire". Nämä kreivikunnat ovat harvemmin asuttuja kuin metropolikreivikunnat ja useimmat yhden tason hallintoyksiköt. Kaikissa shire-kreivikunnissa, ainoana poikkeuksena Berkshire, paikallishallinnolla on kaksi tasoa: kreivikunta ja kunta.


title: Englannin kreivikunnat

text: Yhden tason hallintoyksiköissä on, nimensä mukaisesti, vain yksi paikallishallinnon taso - kunta. Näihin kreivikuntiin kuuluu vain yksi kunta, ja niillä ei ole kreivikuntavaltuustoja, vaan päätöksenteko tapahtuu kunnan tasolla (paitsi Isle of Wightillä, jossa on vain kreivikuntavaltuusto, ei kunnanvaltuustoja). Suurin osa näistä kreivikunnista on pieniä ja keskisuuria kaupunkeja.


title: Englannin kreivikunnat

text: Suur-Lontoon alue muodostaa oman hallinnollisen alueensa, joka ei kuulu mihinkään kreivikuntaan. Alue koostuu 33 kunnasta, ja se on myös oma lääninsä. Suur-Lontoossa on oma aluevaltuusto ("London Assembly") ja pormestari ("Mayor of London"), sekä kunnanvaltuusto jokaisessa kunnassa.


title: Mihail Jaroslavitš

text: Mihail Jaroslavitš (, 1271 – 1318) oli Vladimirin viimeinen suuriruhtinas, vuodesta 1304. Vuonna 1318 Moskovan ruhtinaskunta valloitti Vladimirin suuriruhtinaskunnan ja Mihail Jaroslavitš teloitettiin 22. marraskuuta 1318.


title: Kingston upon Hull

text: Kingston upon Hull (yleensä vain Hull) on kaupunki ja yhden tason hallintoyksikkö Englannin itärannikolla Yorkshiressa.


title: Kingston upon Hull

text: Se perustettiin syvälle jokisuistoon satamakaupungiksi, joka kukoisti siihen aikaan kun Yorkshiren villa oli merkittävä vientituote. 1970-luvulle asti se oli myös merkittävä valaanpyynnin ja syvänmerenkalastuksen tukisatama. Alueella on edelleen merkittävää elintarviketeollisuutta. 1900-luvun alussa Suomen ja Hullin välillä oli vilkas rahti- ja matkustajaliikenne. Hull toimi Pohjois-Amerikkaan matkaavien siirtolaisten välietappina ja lisäksi sinne vietiin Suomesta voita ja metsäteollisuuden tuotteita.


title: Kingston upon Hull

text: Nykyisin Hullin kautta kulkee päivittäistavaraliikennettä manner-Eurooppaan.


title: Kingston upon Hull

text: Kaupungin suuria nähtävyyksiä ovat Humberin silta, joka on maailman suurimpia riippusiltoja, sekä monipuolinen yleisöakvaario.


title: Kingston upon Hull

text: Musiikin puolella Hullia ovat tehneet tunnetuksi Paul Heatonin johtamat pop-yhtyeet The Housemartins ja The Beautiful South. The Housemartinsin itseironisena tunnuslauseena oli "the 4th best band in Hull" eli "Hullin neljänneksi paras bändi" ja he myös nimesivät esikoisalbuminsa toiveikkaan jalkapallofanin tavoin "London 0 Hull 4". The Beautiful South puolestaan on viitannut kotikaupunkiinsa muun muassa kappaleissa "I May Be Ugly" ja "Pretenders to the Throne". Lisäksi Hull on esillä The Beautiful Southin musiikkivideoissa "How Long's A Tear Take To Dry?" ja "One Last Love Song".


title: Kingston upon Hull

text: Jalkapallojoukkue Hull City AFC on perustettu vuonna 1904 ja nousi vuonna 2013 Englannin korkeimmalle sarjatasolle Valioliigaan. Hull pelasi pääsarjatasolla ensimmäisen kerran vuosina 2008–2010.


title: Rajajääkäri

text: Rajajääkäri (lyhenne rj) on Suomen rajavartiolaitoksen kouluttamille varusmiehille sotamiestä vastaava miehistön sotilasarvo. Rajajääkäristä seuraava ylempi sotilasarvo on korpraalin sijasta ylirajajääkäri.


title: Rajajääkäri

text: Rajavartiolaitos kouluttaa vuosittain pienen määrän varusmiehiä omiin kriisinajan tehtäviinsä. Rajajääkärin koulutus on verrattavissa Suomen puolustusvoimien antamaan sissi- ja tiedustelukoulutukseen. Lisäksi varusmiehille koulutetaan poikkeusolojen rajanvartioinnin perusteet. Rajajääkärikomppaniaan varusmiespalvelukseen hakeutuessa ei ole erillisiä pääsykokeita, mutta halukkuus täytyy ilmoittaa suoraan kutsunnoissa. Vaativaan koulutukseen hakeutuvilta edellytetään hyvää fyysistä kuntoa ja asennetta. Rajajääkärin tunnus on barettimerkkinä Rajavartiolaitoksen kultainen karhunpää, sekä RVL:n rintamerkki, joiden käyttöoikeus varusmiehen tulee ansaita palveluksensa aikana.


title: Rajajääkäri

text: Koulutusta annetaan nykyisin kolmessa rajavartiostojen yhteydessä toimivassa komppaniassa:Kukin komppania on vahvuudeltaan noin 100 miestä. Kajaanin rajajääkärikomppania lakkautettiin kokonaan 5. heinäkuuta 2007 ja Ivalon rajajääkärikomppanian vahvuutta lasketaan säästösyiden vuoksi. Palvelusaika miehistöllä on 6 kuukautta ja aliupseereilla sekä reserviupseereilla 12 kuukautta. Naisia rajajääkäreiksi otetaan vuosittain 10 ja heidät koulutetaan Onttolassa.


title: Rajajääkäri

text: Heinäkuusta 2007 lähtien Immolassa koulutetaan vuosittain yksi saapumiserä erikoisrajajääkäreitä, joiden toimintaan kuuluvat vaativat tiedustelu- ja iskuosastotehtävät. Koulutukseen haetaan erillisillä pääsykokeilla, ja kaikki hyväksytyt palvelevat 12 kuukautta, joka neljäs koulutetaan reservinupseereiksi, muut kotiutuvat vähintään aliupseerin arvossa.


title: Dover (Englanti)

text: Dover on 28 000 asukkaan satamakaupunki Englannin etelärannikolla, Kentissä. Se on 34 kilometrin päässä Calaisista eli lähempänä Ranskaa kuin mikään muu kohta Englannin rannikkoa. Kaupunkien välillä on vilkas lauttaliikenne. Dover on tunnettu myös valkoisista kallioistaan.


title: Dover (Englanti)

text: Dover on sijaintinsa vuoksi ollut strategisesti tärkeä jo pitkään. Doverin läheltä on löytynyt pronssikautinen vene, joka on ajoitettu 1500-luvulle eaa. Se on maailman vanhin löydetty vene, jolla on liikuttu merellä. Muun muassa roomalaiset käyttivät Doveria linnoitettuna satamana. Ensimmäisessä maailmansodassa Dover oli Englannin kanaalin puolustuksen keskuspaikka. Toisessa maailmansodassa saksalaiset pommittivat kaupunkia pahoin.


title: Suur-Lontoo

text: Suur-Lontoo () on hallintoalue Englannissa. Se koostuu Lontoon Citystä (), joka on noin 2,6 neliökilometrin kokoinen alue sen keskustassa, sekä 32 kaupunkipiiristä (). Yleisessä kielenkäytössä Lontoosta puhuttaessa tarkoitetaan tätä kaupunkiseutua. Alueen koko pinta-ala on 1 579 neliökilometriä, ja sen väkiluku oli vuoden 2011 väestönlaskennassa 8 174 000.


title: Suur-Lontoo

text: Alueen hallintoelimenä toimii Suur-Lontoon yleishallintoviranomainen (, GLA), jota johtaa pormestari yhdessä kaupunginvaltuuston () kanssa. Sekä pormestari että valtuusto valitaan suorilla vaaleilla neljän vuoden vaalikaudeksi.


title: Suur-Lontoo

text: Thatcherin aikana Lontoon keskushallinto GLC hajotettiin ja valta siirtyi Lontoon kaupunkipiireille ("borough"). Vuonna 2000 Tony Blairin hallitus perusti nykyisen GLA:n.


title: Thunderstone

text: Thunderstone on melodista power metal -musiikkia soittava, vuonna 2000 perustettu helsinkiläinen yhtye. Se on julkaissut kuusi studioalbumia, joista uusimpana "Apocalypse Again" (2016).


title: Thunderstone

text: Thunderstone osallistui vuoden 2007 Suomen euroviisukarsintoihin kappaleillaan ”Forevermore” ja ”Face in the Mirror”. Finaalissa yhtye esitti kappaleista jälkimmäisen ja sijoittui toiseksi.


title: Thunderstone

text: Laulaja Pasi Rantanen ja kosketinsoittaja Kari Tornack erosivat yhtyeestä elokuussa 2007 henkilökohtaisten syiden ja motivaation puutteen vuoksi. Loka–marraskuussa 2007 järjestetyllä Euroopan-kiertueella heidän paikkansa täyttivät Tommi Salmela ja Jukka Karinen. Karinen jäi yhtyeeseen vakituisesti, ja uudeksi laulajaksi valittiin myöhemmin Rick Altzi, jonka kanssa julkaistiin albumi "Dirt Metal". Julkaisun jälkeen yhtye vietti hiljaiseloa, ja vuonna 2013 Altzi väistyi Rantasen tieltä hänen palatessaan Thunderstoneen. Helmikuun alussa 2014 Thunderstone tiedotti valinneensa videohakuprosessilla uudeksi rumpalikseen Atte Palokankaan


title: Vladimir

text: Vladimir () on kaupunki Venäjällä 200 kilometriä Moskovasta itäkoilliseen. Vuonna 2010 kaupungissa oli 345 373 asukasta. Kaupunki on Vladimirin alueen hallinnollinen keskus.


title: Vladimir

text: Vladimir on perustettu vuonna 1108, ja se oli keskiajalla Vladimirin ruhtinaskunnan eli Vladimir-Suzdalin pääkaupunki.


title: Vladimir

text: Vladimirissa sijaitsevat Uspenskin katedraali (1158–1161) ja Kultainen portti (1100-luvulta).


title: Pasi Rantanen

text: Pasi Rantanen (s. 1969 Helsinki) on suomalainen laulaja. Parhaiten hänet tunnetaan power metal -yhtye Thunderstonesta, jonka laulajana hän toimi yhtyeen perustamisvuodesta 2000 vuoteen 2007 asti erottuaan henkilökohtaisista syistä. Hän palasi yhtyeeseen vuonna 2012. Tällä hetkellä hän laulaa ja soittaa kitaraa yli 20 vuoden tauon jälkeen paluun tehneessä Strike-yhtyeessä, jota hän oli itse perustamassa vuonna 1985.


title: Pasi Rantanen

text: Rantanen on myös toiminut taustalaulajana muun muassa Stratovariuksen, Kotipellon ja Ari Koivusen albumeilla. Lisäksi "Raskasta joulua" -albumilla on hänen tulkitsemansa versio kappaleesta ”Valkea joulu”. Rantanen toimi vuoden 2006 Euroviisuissa Lordin taustalaulajana Gene Simmonsin The Demon -maskissa.


title: Pasi Rantanen

text: Rantanen toimii siviilissä varastopäällikkönä.


title: Rinkebynruotsi

text: Rinkebynruotsi (, myös "shobresvenska") on yleinen termi tietyille ruotsin kielen murteille, joita puhutaan lähinnä monissa Ruotsin suurten kaupunkien lähiöissä, joissa maahanmuuttajien osuus väestöstä on suuri. Sana viittaa Rinkebyn lähiöön Tukholmassa, mutta sitä voidaan käyttää mistä tahansa tietyn tyyppisestä murteesta.


title: AND

text: And tai AND voi tarkoittaa seuraavia:


title: Aps

text: Aps tai APS voi tarkoittaa seuraavia:


title: Bat & Ryyd

text: Bat & Ryyd on suomalainen 1980-luvun lopulla toimintansa aloittanut, Kemijärveltä lähtöisin oleva elektronista huumori-, pop- ja rockmusiikkia esittävä duo. Duon tunnetuimpia kappaleita ovat muun muassa ”Ehtaa tavaraa”, ”Lentävä puliukko” ja ”Fiilaten ja höyläten”. Batin ja Ryydin lauluäänet on transponoitu korkeammaksi, samoin kuin esimerkiksi Smurffit- ja Pikku-Orava-levyillä. Hahmot perustuivat Pirkka-Pekka Peteliuksen ja Aake Kallialan televisiosketsiin, jossa he rinnastivat Batmanin ja Robinin Kaj Chydeniukseen ja Kari Rydmaniin.


title: Bat & Ryyd

text: Alun perin duo tuli tunnetuksi Lapin Radiossa esitetyistä hupailuohjelmista. He myivät ensimmäisellä omakustanteena julkaistulla "Ehtaa tavaraa" -levyllään platinaa. ÄKT:n tilastojen mukaan levyä on myyty yhteensä yli 52 000 kappaletta.


title: Bat & Ryyd

text: Myöhemmin duon toinen jäsen Mr. Ryyd on lähtenyt soolouralle tekemällä kappaleen ”"Sixpack"”, joka on parodia Tom Jonesin kappaleesta "Sex Bomb".


title: Bat & Ryyd

text: Vaikka Bat & Ryyd ei ole tehnyt uutta musiikkia vuoden 1998 jälkeen, keikkailevat he silti edelleen aktiivisesti.


title: Kabuki-teatteri

text: Kabuki-teatteri on eräs japanilaisen teatteritaiteen muoto.


title: Kabuki-teatteri

text: Kabukin historia alkaa 1600-luvun alusta. Aluksi se oli naisten esittämää, varsin rohkeaa varietee-tyyppistä teatteria, johon yhdistyi tanssia, pornografiaa ja prostituutiota. 1629 naisten esiintyminen näyttämöllä kiellettiin siveettömänä. Koska kabuki oli jo hyvin suosittua, poikanäyttelijät alkoivat esittää naisrooleja ja esitykset jatkuivat.


title: Kabuki-teatteri

text: Genroku-kaudella (1688-1704) kabuki kukoisti ja monet sen nykyiset elementit ja näyttämötyypit kehittyivät. Se oli läheisessä vuorovaikutuksessa bunraku-nukketeatterin kanssa.


title: Kabuki-teatteri

text: 1700-luvulla kabukin suosio hiipui. Toisen maailmansodan jälkeen on alkanut uusi kukoistus television myötävaikutuksella.


title: Kabuki-teatteri

text: Kabuki-näyttelijälle tyypillinen meikki on riisijauholla paperinvalkeaksi puuteroitu iho, ja kasvonpiirteitä korostavat ilmeviivat jotka voivat kehittyä eläin- tai paholaisnaamioksi.


title: Kabuki-teatteri

text: Näytelmiä on kolmea päätyyppiä:


title: Kabuki-teatteri

text: Kabuki kuuluu Unescon luetteloon aineettoman kulttuurin perintökohteista.


title: Heikki Vihinen

text: Heikki Tapani Vihinen (s. 1964 Tampere) on suositun Kummeli-koomikkoryhmän jäsen, käsikirjoittaja ja näyttelijä. Hän toimi myös Tampereen Teatterin johtajana vuosina 1998-2010.


title: Heikki Vihinen

text: Koulutukseltaan Vihinen on filosofian ylioppilas pääaineenaan teatterin ja draaman tutkimus (opinnot kesken Tampereen yliopistossa).


title: Heikki Vihinen

text: Luultavasti tunnetuin Vihisen esittämä fiktiivinen hahmo on Kummeli-sarjoissa Lihaksia ja luoteja, Lääkärit tulessa ja Jurismia! esiintynyt pyörätuolissa istuva hikoileva ja kovaääninen Jukka Emil Vanaja.


title: Heikki Vihinen

text: Vihinen tunnetaan myös muusikkona taiteilijanimellä Pointero erityisesti 1980-luvulla toimineesta bändistä, nimeltä "Catwalk", johon kuuluivat myös Kummelista tunnettu näyttelijä Heikki Silvennoinen, basisti Mikko Löytty sekä rumpali Matti A. Takala. Vihinen on toiminut myös useiden bändien roudarina.


title: Heikki Vihinen

text: Heikki Vihinen on käsikirjoittanut ja ohjannut useita näytelmiä Tampereen Teatteriin. Timo Kahilaisen kanssa Vihinen on käsikirjoittanut näytelmät komedian "Saunailta" (2001) ja farssin "Alivuokralainen" (2003) Tampereen Teatteriin, sekä musiikkinäytelmän "Kalliolle kukkulalle" (2008) Pyynikin kesäteatterille. Vihinen on Kahilaisen kanssa käsikirjoittanut myös Kummeli-ryhmän elokuvat "Kummeli Kultakuume" (1997), "Kummelin Jackpot" (2006) sekä "Kummeli Alivuokralainen" (2008), joka perustuu edellä mainittuun näytelmään.


title: Heikki Vihinen

text: Lahden Sibeliustalon entinen toimitusjohtaja Antti Vihinen on Heikki Vihisen veli.


title: Falmouth

text: Falmouth () on 21 000 asukkaan satamakaupunki Cornwallissa Englannin etelärannikolla. Se on maailman kolmanneksi suurin luonnonsatama. Sinne vedettiin rautatie vuonna 1863. Nykyisin sen merkitys rahtiliikenteessä on vähentynyt, ja monien Cornwallin pikkukaupunkien tavoin Falmouth on lähinnä turistipaikka. Siellä on kansallinen merenkulkumuseo.


title: Fender Telecaster

text: Fender Telecaster (kutsumanimi Tele), on Fenderin valmistama sähkökitara. Sen ensiesittely tapahtui 1950 nimellä Fender Broadcaster. Helmikuussa 1951 kitaran nimi muutettiin Fender Telecasteriksi, sillä Gretsch-yhtiö oli aikaisemmin rekisteröinyt mallinimen Broadkaster.


title: Fender Telecaster

text: Telecaster oli ensimmäinen sarjavalmisteinen umpirunkoinen sähkökitara. Se on rakenteeltaan yksinkertainen ja siten helppo valmistaa teollisena massatuotantona. Telecaster on yhä tuotannossa Fenderin sekä sen omistamalla Squier-alamerkillä. Telecasterin perusrakennetta ovat kopioineet myös useat muut valmistajat.


title: Fender Telecaster

text: Fender Telecasterilla ovat soittaneet vuosien varrella monet kuuluisat soittajat: Bob Dylan, Albert Collins, James Burton, Lou Reed, Jimmy Page, Keith Richards, Joe Strummer, John Frusciante, Muddy Waters, Josh Farro, Jon Bon Jovi, James Hetfield, Kurt Cobain, Bruce Springsteen ja Elvis Presley. Kuuluisia suomalaisia telecasterin soittajia ovat mm. Albert Järvinen, Jari Mäenpää, Ismo Alanko, Kari Peitsamo, Andy McCoy, Petteri Salminen, Juha Torvinen ja Juice Leskinen, joka käytti myös Telecasterin pohjalta Juha Nuutisen rakentamaa ns. Suomi-kitaraa.


title: Fender Telecaster

text: Telecaster on kokopuurunkoinen kitara, jonka mensuuri on 648 mm (25,5"). Telecastereissa on tavallisesti kaksi yksikelaista mikrofonia, yksi äänenvoimakkuuden ja äänenvärin säädin sekä mikrofonien vaihtoon kolmiasentoinen kytkin. Vuoteen 1970 asti valmistettiin myös Telecasterin edeltäjämallia Esquire, joka on muuten samanlainen mutta siinä on vain yksi mikrofoni. Esquire on sittemmin otettu takaisin tuotantoon. Myöhemmissä Telecaster-malleissa (mm. Deluxe, 1972-) on käytetty yksikelaisten mikrofonin rinnalla ja sijasta "Fender Wide Range" -humbucker-mikrofoneja tai muunlaisia mikrofoniyhdistelmiä.


title: Fender Telecaster

text: Telecaster tunnetaan kirkkaasta, terävästä äänestään. Vinoon asennettu tallamikrofoni parantaa kitaran diskanttitoistoa. Kaulan kiinnitys runkoon ruuveilla liimaamisen sijasta tekee soinnista perkussiivisen.


title: Fender Telecaster

text: Yksi "Tele-soundin" salaisuuksista on sen talla. Kielet menevät rungon läpi, ja kielten vastakappaleina kitaran takapuolella on kuusi metalliholkkia. 3-osaiset tallapalat luovat jämäkän kontaktin kielten ja rungon välillä. Rakenteen ansiosta sointiin tulee täyteläisyyttä ja lisää jälkisointia (). Fender kokeili lyhyen aikaa myös 'päältä ladattavaa' tallaa, jossa kielet kiinnittyvät tallan takaosaan menemättä kitaran rungon läpi, mutta siitä luovuttiin.


title: Fender Telecaster

text: Telecasterin kokopuinen runko mahdollistaa puhtaan vahvistetun soinnin ilman kierto-ongelmia. Tämä oli merkittävä parannus verrattuna aikaisempiin sähkökitaroihin, joiden ontot rungot tekivät ne kiertoherkiksi ja joskus soundeiltaan epäselviksi. Telecaster antoi muusikoille mahdollisuuden matkia steel-kitaran soundeja, mikä teki Telestä erityisen käyttökelpoisen esimerkiksi country-musiikissa. Tätä ominaisuutta voidaan vielä lisätä käyttämällä B-Benderiä (Clarence Whiten 1960-luvun lopulla kehittämää H-kielen venytysmekanismia), joka mahdollistaa sävelkorkeuden pehmeän muutoksen sointuja soitettaessa.


title: Fender Telecaster

text: Telecasterista on julkaistu tähän mennessä ainakin neljä alamallia;


title: Fender Telecaster

text: Thinline on saksalaisen Roger Rossmeislin suunnittelema Telecasterin puoliakustinen versio, joka julkaistiin vuonna 1969. Kolme vuotta myöhemmin julkaistussa '72 Thinlinessä on kaksi "Fender Wide Range" -humbucker-mikrofonia ja "Strings-Through-Body" -talla.


title: Paikallishallinto

text: Paikallishallinto tarkoittaa hallinnossa tasoa, joka on valtion tai osavaltion keskushallintoa alempi ja yleensä sille alisteinen. Tällainen taso voi olla esimerkiksi lääni, maakunta, provinssi, alue tai kunta. Käytännöt paikallishallinnon tasojen ja niiden nimeämisen suhteen vaihtelevat suuresti eri valtioiden välillä, ja usein jopa valtion sisällä. Esimerkiksi Yhdistyneessä kuningaskunnassa on useita erilaisia paikallishallinnon muotoja. Erityisesti Englannissa järjestelmä on monimutkainen.


title: Paikallishallinto

text: Nykyaikaisissa vahvan keskushallinnon valtioissa paikallishallinnon rooli päätöksenteossa valtion tasolla on usein selvästi pienempi kuin keskushallinnolla. Nimensä mukaisesti paikallishallinnon yksiköt hoitavat paikallisia asioita. Niillä on joko jonkinlainen oikeus kerätä veroja tai niiden toiminta rahoitetaan keskushallinnon keräämillä veroilla. Yleensä kyseessä on näiden yhdistelmä. Veroja keräävillä paikallishallinnon yksiköillä on usein demokraattisesti valittu edustus. Paikallishallinnon tavallisimpia tehtäviä ovat muiden muassa koulutuksen ja terveydenhuollon järjestäminen, infrastruktuurin rakentaminen ja kunnossapito sekä kaavoitus. Tällaiset tehtävät kuuluvat yleensä hierarkian alimmalle eli kuntatasolle.Muita paikallishallinnon yksiköitä ovat muiden muassa kreivikunnat (Englannissa, Walesissa ja Irlannissa) ja piirikunnat (Yhdysvalloissa).


title: Londonderry

text: Londonderry (myös Derry; ; ulsterinskotiksi "Derrie" tai "Lunnonderrie") on kaupunki Pohjois-Irlannissa Derryn kreivikunnassa. Vanha kaupunki on Foylejoen länsirannalla, mutta nyttemmin kaupunki on levittäytynyt joen molemmin puolin. Vuonna 2008 kaupungissa oli 93 512 asukasta.


title: Londonderry

text: Londonderry sijaitsee lähellä Irlannin tasavallan rajaa. Se on Pohjois-Irlannin toiseksi suurin ja Irlannin saaren neljänneksi suurin kaupunki. Kaupungin asukkaat kiistelevät nimestä – paikallisista useimmat käyttävät Derryä, mutta osa unionisteista on sitä mieltä, että Londonderry olisi oikea nimi.


title: Londonderry

text: Londonderry on ikivanha kaupunki. Seutu on ollut asuttuna tuhansia vuosia.


title: Londonderry

text: Irlantilainen pyhimys Colmcille perusti luostarin kaupunkiin vuonna 546. Hänen kunniakseen nimettiin vuonna 1633 valmistunut Pyhän Columban katedraali ("St Columb's Cathedral"). Se oli ensimmäinen Britteinsaarille rakennettu katedraali uskonpuhdistuksen jälkeen.


title: Londonderry

text: Kaupunkiin tehtiin Irlannin ensimmäinen asemakaava 1613.


title: Londonderry

text: Kaupungin suojamuurit valmistuivat vuonna 1618. Londonderry on nykypäivänä yksi Euroopan parhaiten säilyneistä muurin ympäröimistä kaupungeista. Muuri, joka on paikoin jopa kahdeksan metriä korkea ja yhdeksän metriä leveä, on ympärysmitaltaan noin kaksi kilometriä pitkä. Muurilla on yhä 24 alkuperäistä tykkiä.


title: Londonderry

text:
Muurit suojasivat kaupunkia Derryn piirityksessä vuosina 1688-1689.
Piirityksen ratkaisut saivat alkunsa kun 13 kisälliä ("Apprentice Boys") sieppasivat kaupungin avaimet ja lukitsivat kaupungin portit kuningas Jaakko II:lta ja hänen jakobiittijoukoiltaan. Protestanttinen varuskunta sinnitteli kuukausia kaupungissa huonoissa olosuhteissa. Piiritys loppui kun kolme laivaa, "Mountjoy", "Phoenix" ja "Jerusalem", purjehtivat Foylen poikki ja toivat muonaa nälkiintyneille kaupunkilaisille.


title: Londonderry

text: Londonderryn talous oli viime vuosikymmenille asti riippuvainen tekstiiliteollisuudesta. DuPont on tehnyt siellä useita moderneja keinokuituja.


title: Sunderland

text: Sunderland on 281 000 asukkaan rannikkokaupunki Englannin itärannikolla. Se on telakoiden ja hiilikaivosten ympärille rakentunut teollisuuskaupunki, jota 1900-luvun lopulla vaivasi massatyöttömyys ja sosiaaliset ongelmat. Viimeinen telakka suljettiin 1988 ja viimeinen hiilikaivos 1994. Vauxin panimo suljettiin 1999.


title: Sunderland

text: Uutta teollisuutta on noussut hitaasti alueelle, mm. Nissanin autotehdas, Nike ja Barclays. Eurooppalainen IT-teollisuus on alkanut sijoittaa tukitoimintojaan ja muita puhelinpalveluita alueelle.


title: Sunderland

text: Teollisuuskaupunkina Sunderland kärsi pahasti toisen maailmansodan pommituksista. Niinpä sen keskustasta tuhoutuivat monet vanhat rakennukset. Joitakin hienoja kirkkoja on jäljellä, mm. Arts and Crafts -tyylin hieno esimerkki St Andrew's Roker.


title: Sunderland

text: Sunderland ja läheinen Newcastle ovat kilpailleet keskenään erinäisissä asioissa joskus hyvinkin vihamielisesti jo vuosisatojen ajan. Kiistojen sanotaan juontavan juurensa Englannin sisällissotaa edeltävään aikaan, jolloin Newcastlen kaupungille myönnettiin yksinoikeus alueen kivihiilikauppaan. Keskinäinen kilpailu ilmenee nykyään etenkin kaupunkien jalkapalloseurojen välillä.


title: Sunderland

text: Sunderlandin kaupunki on tunnettu jalkapallojoukkueestaan Sunderland AFC, joka kuului aikoinaan Englannin menestyneimpiin jalkapalloseuroihin, ja joka pelaa Englannin mestaruussarjassa.


title: Sunderland

text: Sunderlandissa puhutussa englannin murteessa on paljon skottivaikutteita.


title: Sunderland

text: Sunderlandin ystävyyskaupunkeja ovat Saint-Nazaire Ranskassa ja Essen Saksassa.


title: Mikael I (Vladimir)

text: Mikael Jurjevitš (Михалко (Михаил) Юрьевич, ? - 20. kesäkuuta 1176) oli Vladimir-Suzdalin suuriruhtinas vuosina 1175-1176 ja Kiovan suuriruhtinas vuonna 1171.


title: Mikael I (Vladimir)

text: Mikael oli Juri Dolgorukin vanhin poika tämän toisesta avioliitosta. Hänen velipuolensa Andrei Bogoljubski (Andrei I) karkotti hänet Suzdalista ja hän asui 1162–1169 Ostjorissa lähellä Tšernigovia, mutta muutti sitten Tortšeskiin. Andrei asetti hänet hallitsemaan Kiovaan Gleb Jurjevitšin kuoleman jälkeen 1171, mutta Mikael kieltäytyi ja lähetti sen sijaan nuoremman veljensä Vsevolodin. Kiovaa vaatinut Smolenskin ruhtinas Rurik piiritti Tortšeskia, mutta Mikael teki rauhan ja siirtyi Perejaslavliin. Seuraavana vuonna Andrei teki sotaretken etelään, ja Mikael rikkoi välinsä Rurikiin ja liittoutui veljensä kanssa.


title: Mikael I (Vladimir)

text: Andrein kuoltua Mikael seurasi häntä Vladimirin suuriruhtinaana, mutta Suzdalin ja Rostovin pajarien vihamielisyys sai hänet siirtymään Tšernigoviin. Vladimirilaiset kutsuivat hänet pian taistelemaan Jaropolk Rostislavovitšia vastaan. Mikael löi tämän Andrein veljenpojan ja sai jälleen Vladimirin haltuunsa 1175.


title: Mikael I (Vladimir)

text: Mikael kuoli seuraavana vuonna 1176, ja häntä seurasi Vladimirin valtaistuimelle veljensä Vsevolod III.


title: Filokalia

text: Filokalia on viisiosainen kokoelma 300–1400-luvuilla eläneiden munkkien kirjoituksia. Se on tärkeä osa ortodoksista hartauskirjallisuutta. Nimi tulee kreikan kielen sanoista "filín" ’rakastaa’ ja "kalós" ’kauneus’, ’hyvyys’: kauneuden rakastaminen. "Filokaliassa" painotetaan hiljentymisen ja sisäisen kilvoituksen merkitystä uskonnollisessa elämässä. Filokalia on käännetty useille kielille: kirkkoslaaviksi, venäjäksi, romaniaksi, italiaksi, ranskaksi, saksaksi, espanjaksi, arabiaksi ja suomeksi.


title: Filokalia

text: Filokalian suomenkieliseen laitokseen valittujen tekstien kirjoittajista 24 on voitu varmasti tunnistaa. Heistä 18 kirkko on tunnustanut pyhiksi, viisi on ”kunnioitusta nauttivaa” ja on joukossa yksi harhaoppinenkin. Kaikki kirjoittajat ovat munkkeja. Erakkoelämä on hengellinen korkeakoulu, mysteeri, jossa ihminen elää jo tämän- ja tuonpuoleisen rajalla. ”Vaitiolo on tulevan ajan mysteeri, sanat taas tämän ajan apuvälineitä”, sanoi Iisak Syyrialainen.


title: Filokalia

text:
Kirjoittajista varhaisin on Jesaja Erakko 300-luvulta, kotoisin Egyptin Thebasta ja alun pitäen orja. Abba Jesajan aikalainen on myös Filokalian harhaoppinen Euagrios Pontoslainen, joka vietti nuoruutensa Kappadokian suurten esipaimenten vaikutuspiirissä ja eli myöhemmin autiomaassa. Euagrios kehitti erämaan demonologiaa.
Johannes Cassianus syntyi vuoden 350 paikkeilla varakkaaseen perheeseen ja asui Beetlehemissä ja Egyptissä. Hän perusti ensimmäiset Gallian luostarit. Cassianus on tunnettu erityisesti arvostelukykyä käsittelevästä opetuksestaan.


title: Filokalia

text: Filokalian toisen osan kirjoittaja on pyhä Maksimos Tunnustaja, joka syntyi 580 Konstantinopolissa aatelisperheeseen. 82-vuotiaana häneltä leikattiin kieli, ettei hän pystyisi puhumaan, ja hänet kuljetettiin korissa keikkuen muulin selässä Skemaronin linnoitukseen. Filokaliassa on hänen tuotannostaan ”400 kohtaa rakkaudesta” ja kreikkalaisessa Filokaliassa myös 700 kohtaa teologiasta.


title: Filokalia

text: Kolmannen ja neljännen osan kirjoittajien joukossa on Simeon Uusteologi (949–1022), joka syntyi Vähä-Aasian Paflagoniassa maalaisaateliin. Hän oli aikansa moderni nuori mies, joka halusi löytää henkilön, joka auttaisi etsiessään yhteyttä Jumalaan. Kirkollinen elämä oli rutinoitua Bysantissa. Eräänä iltana hän seisoi rukoilemassa ja unohti täysin ajan ja paikan. Kaikkialla hän näki valoa eikä tuntenut maata jalkojensa alla. Hän ei pelännyt putoavansa ja täyttyi ilolla. Valokokemukset uusiutuivat myöhemmin. ”Älkää sanoko, ettei Jumala näyttäydy ihmisille!”


title: Filokalia

text: Tässä luetellut osat ovat suomenkielisen käännöksen mukaisia.


title: Luettelo tähdistöistä pinta-alan mukaan

text: Tähdistöt peittävät koko taivaanpallon, jonka ala on noin 41 252,961 neliöastetta.


title: Virgo

text: Virgo voi tarkoittaa seuraavia:


title: Trieste

text: Trieste (saks. Triest) on kaupunki Koillis-Italiassa, Triestenlahden pohjukassa. Siellä on runsaat 200 000 asukasta. Trieste on Friuli-Venezia Giulian hallintoalueen ja Triesten maakunnan pääkaupunki.


title: Trieste

text: Trieste on ollut aina kulttuurien kohtauspaikka. Aikoinaan se oli Itävalta-Unkarin merkittävin satamakaupunki. Se liitettiin Italiaan vasta vuonna 1919. Toisen maailmansodan jälkeen se muodosti seitsemän vuoden ajan Triesten vapaa-alueen. Nykyisin Slovenia on vaatii Kroatialta Triesten lähialuetta, jonka se katsoo kuuluvan historiallisesti kaupunkiin.


title: Trieste

text: Trieste on kuuluisa arkkitehtuuristaan ja hiekkarannoistaan. Se muistuttaa edelleen enemmän Itävaltaa kuin Italiaa, ja sitä kutsutaankin toisinaan Pikku-Wieniksi.


title: Trieste

text: Kaupungista 10 kilometrin päässä Triestenlahden rannalla oleva Miramaren linna, "Castello di Miramare", on kaupungin tärkeimpiä nähtävyyksiä. Sen rakennutti Itävallan arkkiherttua Ferdinand Maximillian von Habsburg 1850-luvulla itselleen ja vaimolleen Prinsessa Charlottelle residenssiksi. Linna ja sitä ympäröivä puutarha on nykyään museona.


title: Trieste

text: Triestessä on moottoritehdas, johon Wärtsilä siirsi tuotantoaan Turusta vuonna 2005.


title: Sic

text: Sic on latinankielinen sana, joka tarkoittaa ”siten”, ”sillä tavalla” tai ”juuri näin”. Sic voidaan kirjoittaa suluissa (sic) tai hakasuluissa [sic] jonkin epätavallisen tai virheelliseltä näyttävän sanan tai ilmaisun perään, jolloin se tarkoittaa, että kyseessä ei ole virhe tai että virhe on tarkoituksellinen eikä sitä tule korjata. Sic on lyhenne lauseesta "sic erat scriptum" - näin se oli kirjoitettu.


title: Sic

text: Jos esimerkiksi lääkäri kirjoittaa lääkereseptin, jossa poiketaan lääkkeen normaalista annostelusta, kirjoittaa hän reseptiin ”Sic!”, jotta apteekki tietää, että tarkoitettu annostus ei ole virheellinen.


title: Sic

text: Ilmaisua käytetään myös tieteellisessä kirjoittamisessa silloin, kun lainatussa tekstissä on virhe. Jos kyseessä on suora lainaus, teksti on toistettava täsmälleen samanlaisena kuin alkuperäisteoksessa. Kirjoittaja voi kuitenkin osoittaa huomanneensa virheen lisäämällä virheen perään [sic]. Näin lukija voi varmistua siitä, että virhe on alkuperäisessä tekstissä eikä lainauksessa.


title: Sic

text: Nykyään [sic] on käytössä myös useilla Internetin keskustelufoorumeilla ilmaisemassa tekstiä, joka on kirjoitettu tahallaan väärin, huomiota herättävästi tai provokatiivisessa mielessä.


title: Sic

text: Esimerkki sanan käytöstä:


title: Paijaaminen

text: Paijaaminen on fyysinen hellyydenosoittamisen muoto, jossa paijaamisen kohteena olevaa ihmistä tai eläintä voidaan esimerkiksi silittää eri paikoista, halata, rutistaa varovasti, taputtaa hiljaa kädellä, keinutella kevyesti, hyssytellä, suukottaa ja pitää tiukasti sylissä.


title: Paijaaminen

text: Paijaaminen liitetään useimmiten ihmisten käyttäytymiseen, mutta eläimillä esiintyy usein vastaavanlaista käytöstä. Parisuhteessa paijaamisen määrä riippuu osapuolten mieltymyksistä. On myös ihmisiä, jotka eivät tunne tarvetta tämäntyyppiseen fyysiseen läheisyyteen.


title: Paijaaminen

text: Parisuhteen ulkopuolella paijaaminen kohdistuu usein pikkulapsiin. Tällöin paijaajana ovat yleensä lapsen vanhemmat tai sisarukset, mutta joskus myös ulkopuoliset henkilöt. Pikkulapset useimmiten pitävät paijattavana olemisesta, mutta kasvaessaan he saattavat jossain vaiheessa ruveta hylkimään muiden ihmisten taholta tulevaa paijaamista sekä muita hellyydenosoituksia. Paijaaminen liittyy usein myös paijattavan lohduttamiseen. Tätä tapahtuu usein silloin, kun pienet lapset satuttavat itseään tai heillä on muita murheita ja rupeavat itkemään.


title: Paijaaminen

text: Ihminen voi myös helliä eläimiä. Tällöin on usein kyse kiintymyksestä eläintä kohtaan tai hellyydenosoittamisen tarpeesta. Esimerkiksi kissa osoittaa mieltymystään omistajaa kohtaan kehräämällä. Eläinten suhtautuminen vaihtelee kuitenkin lajeittain sekä yksilöittäin. Ihmisen kanssa muutenkin paljon kommunikoivat eläimet, kuten esimerkiksi koirat ja kissat, pitävät yleensä paijaamisesta.


title: Andrei I

text: Andrei Bogoljubski (Андрей Боголюбский) (n. 1112–29. kesäkuuta 1174) oli Rostovin ja Suzdalin ruhtinas ja ensimmäinen Vladimirin suuriruhtinas.


title: Andrei I

text: Andrei oli ruhtinas Juri Dolgorukin poika. Hänen isänsä antoi hänelle 1149 Višgorodin Kiovan pohjoispuolella hallittavakseen ja myöhemmin Turovin, Pinskin ja Peresopnitsan. Kun Juri kuoli 1157, Rostov, Suzdal ja Vladimir valitsivat Andrein ruhtinaakseen. Hän alkoi haalia valtaa itselleen mm. heikentämällä kansankokouksen ("vetše") valtaa. Andrei kohteli pajareita vasalleinaan ja 1161 ajoi veljensä ja veljenpoikansa Suzdalista. Andrei siirsi pääkaupungin suurten Rostovin ja Suzdalin sijaan pieneen Vladimiriin, jossa muu ylimystö ei pääsisi jakamaan hänen valtaansa. Hän rakensi palatsinsa Bogoljubovoon.


title: Andrei I

text: Andrei lisänimi Andrei Bogoljubski tarkoittaa "Andrei Jumalaarakastava". Hän rakennutti kaikkiaan kolmekymmentä kirkkoa, joista suurin on Vladimiriin valmistunut Uspenskin katedraali.


title: Andrei I

text: Andrei laajensi valtakuntaansa Volgan bolgaarien kustannuksella ja otti haltuunsa Muromin ja Rjazanin. Hän ei kuitenkaan yrityksistään huolimatta saanut Vladimiriin itsenäistä patriarkaattia.


title: Andrei I

text: Kun Kiovan Rostislav Mstislavitš kuoli, Andreista tuli vanhin Vladimir Monomahin jälkeläisistä ja Kiovan hallintaan oikeutettu. Volynin Mstislav Izjalavitš kuitenkin teki tyhjäksi Andrein haaveet ja nimitti poikansakin Novgorodin hallitsijaksi. Andrei piti tätä perintöoikeuden loukkauksena ja lähetti joukon ruhtinaita 1169 syrjäyttämään Mstislavin. Seurannutta Kiovan ryöstöä pitävät jotkut historioitsijat käännepisteenä voimatasapainon siirtymisessä Kiovasta Vladimiriin. Andrei rikkoi perinnettä, eikä asettunut itse hallitsemaan Kiovaan, vaan asetti sinne veljensä Glebin. Kansalaiset kuitenkin ilmeisesti myrkyttivät hänet.


title: Andrei I

text: Andrei määräsi Smolenskin Rostislavitšien pajarisuvun hallitsemaan kaupunkia, mutta sen asukkaat vangitsivat hänen luutnanttinsa. Andrei järjesti sotaretken Tšernigovin ruhtinaan kanssa, mutta he eivät saaneet kaupunkia. Andrein pajarit murhasivat hänet 1174.


title: Andrei I

text: Andrein kuoltua Vladimirin hallitsijaksi nousi hänen veljensä Mikael I.


title: Andrei I

text: Venäjän ortodoksinen kirkko kunnioittaa Andreita marttyyrinä ja kirkkoisänä.


title: Antwerpenin piiritys

text: Antwerpenin piiritys oli saksalaisten suorittama belgialaisen Antwerpenin kaupungin piiritys ja valtaus ensimmäisessä maailmansodassa.


title: Antwerpenin piiritys

text: Saksan armeija hyökkäsi Belgiaan aamulla 4. elokuuta 1914 kaksi päivää sen jälkeen, kun Belgian hallitus oli päättänyt olla sallimatta saksalaisten joukkojen läpikulkua Ranskaan. Koska Belgian asevoimat oli varautunut huonosti ja vähälukuinen verrattuna paremmin aseistettuun Saksan joukkoihin, niin Belgian armeijan täytyi luopua Liègen (saksalaisille 16. elokuuta) ja Namurin (saksalaisille 24. elokuuta) tukikohtien hallinnasta. Kykenemättömänä torjumaan saksalaisten massiivista hyökkäystä kuningas Albert I ohjeisti 20. elokuuta armeijan vetäytymään ”Antwerpenin linnoitukseen”. Tämä linnoitusten ja puolustusasemien sarja Antwerpenin ympärillä oli nimeltään "réduit national" (”kansallinen redutti”) ja sitä pidettiin valloittamattomana. ”Antwerpenin linnoitus” käsitti ulomman ja sisemmän renkaan 1800-luvulla Antwerpenin tärkeän sataman puolustukseksi rakennettuja linnoituksia kaupungin ympärillä muutaman kilometrin päässä toisistaan.


title: Antwerpenin piiritys

text: Useimmat Antwerpenin linnoitukset ja puolustusasemat olivat vanhentuneita ja tulivoimaltaan puutteellisia. Saksan armeija, joka oli paremmin aseistettu ja teknologisesti kehittyneempi, hyökkäsi Antwerpeniin 28. syyskuuta voimakkaan tykistövalmistelun jälkeen. Antwerpen piiritettiin ja ulomman renkaan linnoitukset valloitettiin yksitellen lokakuun 1. ja 4. päivän välisenä aikana. Belgialaiset sotilaat kärsivät uupumuksesta ja suuret aluemenetykset rappeuttivat moraalia.


title: Antwerpenin piiritys

text: Ratkaiseva päivä piirityksessä oli 5. lokakuuta, jolloin Saksan armeija mursi belgialaisten puolustuksen Lierin kaupungin kohdalla 20 kilometriä Antwerpenista kaakkoon ja eteni Dendermonden kaupunkiin (etelään Antwerpenista), jossa saksalaiset yrittivät ylittää Scheldejoen. Tämä Saksan armeijan pihtiliike uhkasi katkaista Belgian armeijan läntisen vetäytymistien pois Antwerpenista – itäinen ja eteläinen reitti olivat jo saksalaisten sulkemia ja pohjoisen suunnan sulki Belgian-Hollannin raja. Hollantilaiset eivät tarjonneet apuaan, koska eivät halunneet joutua osalliseksi konfliktiin, jossa pysyttelivät puolueettomina.


title: Antwerpenin piiritys

text: Belgian armeija perääntyi ennen jäämistään saarroksiin ja jätti Antwerpenin kaupungin puolustuksen omilleen. Belgialaiset joukot vetäytyivät länteen kohti rannikkoa ja onnistuivat 6. lokakuuta pysäyttämään saksalaisten etenemisen Yserjoen rannalla. Antwerpenia puolusti jäljellä olevien linnoitusten varuskunnat, joiden upseereista ja miehistöstä pakeni tuhoten aseistuksen ja ammusvarannot.


title: Antwerpenin piiritys

text: Antwerpenin pormestari, Jan De Vos, tarjosi antautumista 10. lokakuuta, kun saksalaiset olivat edellisenä päivänä valloittaneet suurimman osan ”linnoituksen” alueesta, mikä päätti kaupungin piirityksen. Antwerpenin kaupunki oli saksalaisten hallussa vuoteen 1918 saakka.


title: Antwerpenin piiritys

text: Kolmannes Belgian armeijasta, noin 40 000 sotilasta, pakeni pohjoiseen Alankomaihin. Heitä seurasi miljoonan verran siviilipakolaisia 1914. Alankomaalaiset internoivat belgialaiset pakolaiset mahdollisimman kauas Belgian rajasta välttääkseen joutumasta mukaan konfliktiin, minkä seurauksena monet pakolaisista jäivät Alankomaihin 1918 jälkeen eivätkä koskaan palanneet Belgiaan.


title: Leo

text: Leo (lat.: ”leijona”) voi tarkoittaa seuraavia:


title: Vel

text: Vel voi tarkoittaa:


title: Full Moon wo sagashite

text: Full Moon wo Sagashite (満月をさがして, Full moon o sagashite, suom. "Täysikuuta etsimässä") on Arina Tanemuran luoma shōjomangasarja. Japanissa mangasarjaa julkaistiin "Ribon"-lehdessä vuodesta 2002 alkaen vuoteen 2004 saakka, ja sittemmin manga on koottu yhteensä seitsemään mangakirjaan. Sitä kustansi Shūeisha. Yhdysvalloissa "Full Moon wo Sagashite" alkoi ilmestyä vuonna 2004 nimellä "Searching for Full Moon". Suomessa sarjaa julkaisi Egmont Kustannus.


title: Full Moon wo sagashite

text: Mangasarjan pohjalta on luotu myös Toshiyuki Katōn ohjaama samanniminen anime, joka alkoi huhtikuussa vuonna 2002 ja päättyi maaliskuussa vuonna 2003. Anime eroaa jonkin verran esikuvamangastaan, ja esimerkiksi joidenkin hahmojen historiaa on muutettu. Lisäksi anime päättyi ennen mangaa. Yhteensä animesarja kesti 52 jakson verran, ja sen jokainen jakso oli noin 24 minuutin mittainen.


title: Full Moon wo sagashite

text: "Full Moon wo Sagashiten" pääosassa on 12-vuotias orpotyttö Mitsuki Koyama, joka haaveilee laulajanurasta. Mitsuki kuitenkin kärsii sarkoomaksi kutsutusta sairaudesta, hankalasta paiseesta kurkussa, mikä vaikeuttaa suunnattomasti hänen lauluhaaveitaan. Lisäksi hänen isoäitinsä, jonka luona Mitsuki asuu, vihaa musiikkia eikä ole ollenkaan innoissaan lapsenlapsensa suunnitelmista ryhtyä laulajaksi.


title: Full Moon wo sagashite

text: Eräänä päivänä Mitsukin huoneeseen ilmestyy kaksi shinigamia, kuolemanjumalaa. Heidän nimensä ovat Takuto Kira ja Meroko Yui, ja heidän tehtävänään on huolehtia siitä, ettei Mitsukin elinaika lyhene tai pitene. Shinigameilta Mitsuki saa tietää, ettei hänellä on enää kuin vuosi elinaikaa jäljellä. Järkyttynyt Mitsuki päättää aloittaa unelmansa toteuttamisen heti. Hän aikoo ottaa osaa esiintymistilaisuuteen, jonka palkintona on luvassa levytyssopimus. Hän tekee sopimuksen shinigamien kanssa: jos he muuttavat hänet terveeksi 16-vuotiaaksi tytöksi, hän lupaa olla vastustelematta kun tulee hänen aikansa kuolla. Shinigamit suostuvat.


title: Full Moon wo sagashite

text: Mitsukin innokkuus ja erinomainen laulutaito tekevät vaikutuksen tuomareihin. Hän läpäisee esiintymistilaisuuden ja saa levytyssopimuksen. Mitsukista tulee suosittu laulajatähti, mutta salatakseen henkilöllisyytensä hän ottaa taiteilijanimen Full Moon. Mitsukin lupaus tulla laulajaksi juontaa juurensa kahden vuoden takaisiin tapahtumiin, jolloin hän asui orpokodissa yhdessä Eichi Sakurai -nimisen pojan kanssa. Yhdessä Eichin kanssa hän teki lupauksen, että he olisivat seuraavan kerran tavatessaan lähempänä unelmiaan: Mitsuki laulajan uraa ja Eichi tähtitieteilijän. Ennen kuin Mitsuki kykeni kertomaan tunteistaan Eichille, tämä adoptoitiin Yhdysvaltoihin. Mitsuki toivoo, että kuuluisana laulajana hän voisi löytää Eichin. Kuolemanjumalat etsivät tietoja Eichistä. He penkovat Mitsukin kotia ja löytävät kuvan ja lapun, jossa lukee että Eichi on kuollut. Mitsukikin tiesi sen.


title: Full Moon wo sagashite

text: Mitsuki karkaa kuolemanjumalilta ja he kuitenkin löytävät tämän. Kuolemanjumala-pomo Sheldan kaappaa Mitsukin ilmassa leijuvaan "koppiin", jota hän kutsuu rajakseen. Siellä hän aikoo viedä Mitsukin sielun. Meroko ja Takuto ehtivät kuitenkin ajoissa ja Mitsuki saa elää. Kolmen vuoden kuluttua Mitsuki elää yhä ja hän on tehnyt debyytin eri nimellä. Takuto katosi kolme vuotta aikaisemmin ja Merokosta ja Izumista tuli enkeleitä. Takuto kuitenkin ilmestyy keikalle, ihmisenä. Mitsuki kertoo rakastavansa tätä ja manga loppuu siihen kun Mitsuki laulaa laulun "New future". Full moon wo sagashitessa on käytetty Changin' my life -yhtyeen kappaleita, kuten esimerkiksi New Future ja Myself.


title: Full Moon wo sagashite

text: Mitsukin ensimmäisen esiintymistilaisuuden jälkeen mangan ja animen tarinat eroavat toisistaan. Esimerkiksi animessa useiden hahmojen luonteita ja historiaa on muutettu.


title: Full Moon wo sagashite

text: Kun Mitsukin ura kehittyy, hän pääsee myös käymään Yhdysvalloissa. Kun hän saapuu pikkukylään, jossa Eichi asuu, hän on haltioissaan. Takuto käy jo ennalta katsomassa Eichin talon, mutta saa selville, että Eichi oli kuollut jo kaksi vuotta aikaisemmin lento-onnettomuudessa. Takuto yrittää estää Mitsukia saamasta selville totuutta, mutta Mitsuki saa tietää mitä Eichille tapahtui ja hän menettää kaiken halunsa elää. Hänen syöpänsä pahentuu. Kun hän saapuu takaisin Japaniin, leikkausmenetelmät ovat valmiina, mutta Mitsuki ei ole henkisesti valmis, mitä vaadittaisiin leikkauksen onnistumiseksi. Mitsukin aika on myös lopussa, mutta Takuto, joka on syvästi rakastunut Mitsukiin, ei halua tappaa häntä. Takuto on koko ajan vähällä muuttua kummitukseksi, sillä hän muistaa menneisyyttään. Shinigamit, jotka muistelevat menneisyyttään muuttuvat kummituksiksi, vaelteleviksi sieluiksi. Lopuksi Izumi aikoo ottaa Mitsukin sielun, mutta Takuto estää sen. Samalla Mitsuki saa elämänhalunsa takaisin isoäitinsä, Takuton ja Merokon ansiosta.


title: Full Moon wo sagashite

text: Meroko ja Mitsuki eivät halua Takuton muuttuvan kummitukseksi, joten Meroko tekee shinigamien kaikkein suurimman rikoksen, varastaa kukan nimeltä "The Flower of Forgettulness". Kukalla on kuitenkin seurauksensa: jos shinigami koskettaa kukkaa, hän menettää kaikki entiset ja nykyiset muistonsa. Meroko ja Mitsuki tietävät, että Takuto unohtaa myös heidät. Lopuksi Takuto suostuu käyttämään kukkaa. Sitä ennen Mitsuki kertoo todelliset tunteensa Takutolle – hän on tajunnut, että rakastaa Takutoa. Mitsukin viimeisessä konsertissa Takuton katsoessa sitä, alkaa kukan vaikutus tehota. Vähän ajan päästä hän unohtaa kaiken, ja kysyy Merokolta kuka on. Vaikka Takuto menetti muistinsa, vähän ajan päästä hän muuttuu kummitukseksi. Takuton paha sielu yrittää tappaa Mitsukin, mutta Meroko suojelee Mitsukia viimeiseen asti.


title: Full Moon wo sagashite

text:
Meroko ja Takuto molemmat kuolevat ja pääsevät nokitusten kaikkien kuolemanjumalien johtajan kanssa. Meroko on vielä elossa, mutta Takuto makaa tajuttomana maassa. Johtaja antaa Merokolle kaksi vaihtoehtoa: joko itse säilyä kuolemanjumalana ja antaa Takuton muuttua kummitukseksi tai itse kuolla, muuttua kummitukseksi ja antaa Takuton muuttua takaisin kuolemanjumalaksi ilman muistojaan. Meroko valitsee epäitsekkäästi viimeisen vaihtoehdon. Shinigamien johtaja on tyytyväinen Merokon päätökseen ja muuttaa Merokon enkeliksi, joka suojelee ihmisiä. Koska Takuto ei ollut vielä ehtinyt tulemaan täydeksi kuolemanjumalaksi vielä, hänet voidaan muuttaa ihmiseksi.
Jopa Mitsukin tapaus unohdetaan ja hän saa elää pidempään.


title: Full Moon wo sagashite

text: Kun Mitsukin leikkaus on tehty, hän ei ole nähnyt Merokoa ja Takutoa pitkään aikaan. Heidän menettämisestä surullinen Mitsuki näkee yhtäkkiä Merokolle joululahjaksi tekemänsä pupupehmolelun, joka viittoo Mitsukia seuraamaan. Mitsuki seuraa pupua ja sitä liikutteleva Meroko-enkeli johdattaa Mitsukin pois kotoa. Perillä Mitsuki näkee unelmiensa täyttymyksen, Takuton.


title: Vuoden kylä

text: Suomen valtakunnallinen Vuoden kylä on valittu vuodesta 1985 lähtien. Valinnan suorittaa Suomen Kylätoiminta ry.


title: Vuoden kylä

text: Alkuvuosina Vuoden kylä valittiin koko maasta tulleiden ehdotusten joukosta ja kunakin vuonna oli tietty teema. 1990-luvulla valintaa muutettiin siten, että kukin maakunta antaa ehdokkaansa valtakunnalliselle raadille eikä enää ole nimetty hakuvaiheessa teemaa. Lähes kaikki ehdokkaat ovat nykyään oman maakuntansa Vuoden kyliä.


title: Cecil Rhodes

text: Cecil John Rhodes (5. heinäkuuta 1853 Bishop Stortford, Hertfordshire, Yhdistynyt kuningaskunta – 26. maaliskuuta 1902 Muizenberg, lähellä Kapkaupunkia, Etelä-Afrikka) oli englantilainen liikemies ja Kapmaan pääministeri vuosina 1890-1896. Hän oli myös Rhodesian tosiasiallinen perustaja. Hänen mukaansa nimetystä Rhodesiasta tuli myöhemmin Pohjois- ja Etelä-Rhodesia ja näistä edelleen Sambia ja Zimbabwe. Rhodes rikastui eteläafrikkalaisilla timanttikaivoksilla ja perusti varallisuudestaan testamentilla säätiön, joka jakaa stipendejä 90 ulkomaalaiselle opiskelijalle vuosittain. Stipendillä kustannetaan opiskelijan opinnot Oxfordin yliopistossa kahden vuoden ajan.


title: Cecil Rhodes

text: Elinaikanaan Rhodes käytti varallisuuttaan vahvistamaan brittien valtaa Afrikassa. Hänen yksityinen British South Africa Company -yhtiönsä ylläpiti puolisotilaallisia poliisijoukkoja ja hallitsi käytännössä nykyisen Zimbabwen aluetta. Hän osallistui voimakkaasti Kairo–Kapkaupunki-rautatien rakennuttamiseen. Buurisodan aikana hän oli edelleen näkyvä hahmo Etelä-Afrikan politiikassa vaikka kärsikin jo heikkenevästä terveydestä.


title: Perspektiivi

text: Perspektiivi on kolmiulotteinen näkövaikutelma esineiden sijainnista ja etäisyydestä, sekä sen vaikutelman luomista kuvataiteessa eri keinoin.


title: Perspektiivi

text: Kuvassa on kaksi ulottuvuutta (korkeus ja leveys), ja kolmas ulottuvuus on illuusio. Perspektiivin voi havainnollistaa katsomalla junanraiteita: tiedämme, että ne ovat yhtä kaukana toisistaan, mutta kauempana katsojasta ne näyttävät lähenevän toisiaan.


title: Perspektiivi

text: Matematiikassa perspektiivi kuuluu pääasiassa euklidiseen geometriaan. Perspektiivistä tilan kuvaamista, perspektiivioppia kutsutaan myös deskriptiiviseksi geometriaksi.


title: Perspektiivi

text: Sana perspektiivi on johdettu latinan sanasta "perspectiva", joka juontuu verbistä "perspicere" (nähdä läpi, nähdä tarkasti, tajuta selvästi). Perspektiivi-sanaa on käytetty eri aikoina eri merkityksissä. Antiikissa ja keskiajalla se viittasi optiikkaan. Tämä merkitys syrjäytyi renessanssin aikana, jolloin käsitteet "perspectiva artificialis" tai "perspectiva pigendi" tarkoittivat taidemaalarin esittämää keinotekoista lineaari- tai viivaperspektiiviä. Tavallisesti perspektiivikuvauksella tarkoitetaan geometrisesti konstruoitua keskeisperspektiiviä. Koska se perustuu katsomiseen yhdellä silmällä tietystä kohdasta eli näköpisteestä, perspektiivikuvauksen mukainen esitys ei voi vastata täysin todellista kahden silmän hahmottamaa kuvaa.


title: Perspektiivi

text: Perspektiivin teoria käsittelee niitä menetelmiä, joiden avulla kolmiulotteiset kohteet ja tilasuhteet kuvataan tasolla säilyttäen vaikutelman esineiden luonnonmukaisesta kolmiulotteisuudesta. Ensimmäiset keskeisperspektiivin teoriat laadittiin Italiassa 1400-luvulla. Perspektiivipiirustus, joka perustui geometrisiin sääntöihin tuli kuvataiteen tärkeäksi menetelmäksi. Se ei vaikuttanut ainostaan renessanssin taiteeseen, vaan muutti käänteentekevästi koko länsieurooppalaista taidetta.


title: Perspektiivi

text: Erilaisia tapoja kuvata tilaa kaksiulotteisella kuvapinnalla on useita ja ne ovat erilaisia eri kulttuureissa. Eurooppalaiseen kulttuuriin kuuluu perspektiivinen kuvaustapa, joka kehittyi voimakkaasti renessanssin aikana.


title: Perspektiivi

text: Perspektiivin optisen perustan selittivät arabimatemaatikot vuoden 1000 paikkeilla: valo tulee silmään kartion muotoisena keilana, koska samalla etäisyydellä olevat kohteet ympärillämme muodostavat pallopinnan.


title: Perspektiivi

text: Leonardo da Vinci ja aikalaiset käyttivät teoksissaan "luonnollista perspektiiviä" eli asiat pyrittiin kuvaamaan niin kuin ihminen ne näkee kahdella silmällään. Luonnollisessa perspektiivissä yhdensuuntaiset viivat (esimerkiksi raiteet) eivät leikkaa toisiaan vaan kaukaisuudessa taipuvat yhdensuuntaisiksi; perspektiiviprojektioissa ne leikkaavat jossakin (katoamispisteessä). Renessanssitaiteilijat ottivat käyttöön tilan kuvaamisen keinoja. Esimerkiksi Paolo Uccello, jolla Vasarin mukaan oli pakkomielle perspektiiviin, keskusteli euklidisen geometrian ongelmista aikalaistensa kanssa.


title: Perspektiivi

text: Yhden pisteen perspektiivissä suoraan katsojasta poispäin menevät viivat kohtaavat yhdessä katoamispisteessä, yleensä jossain kuva-alalla.


title: Perspektiivi

text: Kahden pisteen perspektiivissä katsojaan nähden vinottain kulkevat viivat kohtaavat kahdessa pisteessä, yleensä kuva-alan ulkopuolella.


title: Perspektiivi

text: Kavaljeeri- eli sotilasperspektiivissä katsojaa kohti olevan tason reunaviivat ovat luonnollisessa asennossaan, mutta siitä poispäin suorassa kulmassa olevat viivat esitetään 45 asteen kulmassa.


title: Perspektiivi

text: Etäisyyden tuntu lisääntyy, jos ilmaan lisätään materiaalia. Esimerkiksi elokuvan teossa saatetaan laskea kaasua, sumua tai savua ilmaan kuvan syvyyden lisäämiseksi.


title: Milton Obote

text: Apollo Milton Obote (28. joulukuuta 1925 – 10. lokakuuta 2005 Johannesburg, Etelä-Afrikka) oli Ugandan pääministeri vuosina 1962–1966 ja presidentti vuosina 1966–1971 sekä uudelleen vuosina 1980–1985.


title: Milton Obote

text: Obote syntyi vuonna 1925 pienessä Akokoron kylässä, missä hänen isänsä oli kyläpäällikkö. Hän pääsi Makereren yliopistoon opiskelemaan kauppatieteitä, mutta ei koskaan valmistunut. Hän osallistui opiskeluaikana langojen kansallista itsetuntoa herättelevään liikehdintään. Opintojensa jälkeen hän työskenteli Keniassa ja osallistui ammattiyhdistysliikkeeseen ja paikallisen Kenya African Party puolueeseen. Hän palasi Ugandaan keskelle itenäistymispyrkimyksiä vuonna 1957.


title: Milton Obote

text: Obote oli merkittäviä hahmoja Ugandan itsenäistymisessä Britannian hallinnosta vuonna 1962. Vuonna 1971 sotilasdiktaattori Idi Amin syöksi hänet vallasta, ja Obote lähti maanpakoon Tansaniaan. Obote nousi presidentiksi jälleen vuonna 1980. Toista valtakautta synkensivät taloudellinen ahdinko ja maan sisällissota. Amnesty International ja Kansainvälinen Punainen risti raportoivat ihmisoikeusloukkauksista.


title: Milton Obote

text: Vuonna 1985 Obote syrjäytettiin toistamiseen sotilasvallankaappauksella. Hän lähti maanpakoon Keniaan ja myöhemmin Sambiaan. Vuonna 2005 Obote kuoli munuaisvaivoihin Johannesburgissa Etelä-Afrikassa.


title: Klingonit

text:
Klingonit ovat kuvitteellisia kuvitteelliselta Qo'noS-planeetalta kotoisin olevia humanoideja
"Star Trek" -universumissa. Klingonit olivat romuluslaisten ohella ihmiskunnan ja Yhdistyneiden planeettojen liiton vastustajia ensimmäisessä "Star Trek" -sarjassa. Elokuvan "Star Trek VI – Tuntematon maa" () tapahtumien seurauksena ihmisten ja klingonien suhteet lämpenivät ja lopulta klingonit liittyivät samaan rintamaan ihmisten, romuluslaisten ja monien muiden kanssa Dominionia ja kardassialaisia vastaan.


title: Klingonit

text: Klingonien kulttuuri on muovattu osittain japanilaisten kunniakäsityksen mukaan. Kaikkia klingoneja (niin miehiä kuin naisiakin) pidetään sotureina ja heidän tulee aina puolustaa omaa ja perheensä kunniaa.


title: Klingonit

text: Klingonit esiintyvät ensimmäisen kerran alkuperäisen sarjan jaksossa "Armon asialla" (Errand of Mercy) ja ovat Star Trekin käsikirjoittaja/tuottaja Gene L. Coonin luomus. Kielitieteilijä Marc Okrand loi "Star Trek III: Spockin paluu" -elokuvaa varten klingonin kielen (klingoniksi "tlhIngan Hol"). Monet Star Trek -fanit ovat opetelleet puhumaan klingonin kieltä.


title: Klingonit

text: Alkuperäisessä Star Trek-sarjassa klingonit muistuttavat ihmisiä paitsi ovat iholtaan tummempia. Alun perin Klingonit luotiin koska sarjan luojat halusivat sarjan päähahmoille toistuvan vastustajan, jotka olisi helpompi ja halvempi luoda maskeeraamalla kuin sarjassa jo aiemmin esiintyneet romuluslaiset. -elokuvaa varten heidän ulkomuotoan muokattiin ja he saivat otsalleen sittemmin lajille tyypillisen kuvion. Tämä kuitenkin aiheutti sarjaan jatkumovirheen, jota ei sen tarkemmin selitelty. -sarjan jaksossa "Trials and Tribble-ations" Worf sanoo "heidän olevan klingoneita" mutta biologisen eroavuuden syyksi hän sanoo vain "etteivät he puhu asiasta ulkopuolisten kanssa" ("We do not discuss it with outsiders").


title: Klingonit

text: Samuli Torssosen luomassa "Star Wreck" -elokuvasarjassa parodioidaan klingoneita nimellä "plingonit".


title: Romuluslaiset

text: Romuluslaiset (joskus myös romulanit tai romulaanit, ) ovat Romuluksen tähti-imperiumin keskusplaneetan Romuluksen asukkaita "Star Trek" -televisiosarjoissa ja elokuvissa. Alkuperäisessä sarjassa romuluslaiset olivat klingonien ohella Yhdistyneiden Planeettojen Federaation päävastustajia kylmässä sodassa.


title: Romuluslaiset

text: Romuluslaiset ovat hyvin läheistä sukua vulkanuslaisille. Vulkanuslaisen filosofin Surakin filosofian aiheuttamien ristiriitojen vuoksi pieni toisinajattelijoiden ryhmä muutti Romulukselle ja orjuutti sen kuun Remuksen asukkaat remaanit.


title: Romuluslaiset

text: Romuluslaiseen filosofiaan kuuluu salaperäisyys ja kylmäpäisyys, jota monet muut pitävät petollisuutena ja salamyhkäisyytenä.


title: Romuluslaiset

text: Noin sata vuotta ennen sarjan tapahtumia ihmiset törmäsivät ensimmäistä kertaa romuluslaisiin ja pian alkoi Maan-Romuluksen Sota. Sota käytiin kokonaan avaruudessa ja rodut eivät missään vaiheessa tavanneet toisiaan kasvotusten, eikä tuon aikaisissa aluksissa ollut videokommunikaatiotakaan. Pian sodan jälkeen Federaatio perustettiin ja Federaation ja Romuluksen Tähti-Imperiumin rajalle perustettiin neutraali vyöhyke jonka ylittämistä molempien osapuolten tapauksessa pidetään sotatoimena.


title: Romuluslaiset

text: Romuluslaiset esiintyivät Star Trekissä ensimmäisen kerran alkuperäisen sarjan jaksossa "Kauhun tasapaino" ("Balance of Terror"). Tarinassa yksi navigointiupseereista, jonka esi-isä oli kaatunut taistelussa romuluslaisia vastaan, syyttää Spockia salailusta. Tämä myöntää epäilleensä, että romuluslaiset olisivat vulkaanialkuperää. Ennen Surakin kautta vulkaanit olivat julmia valloittajia, joista Spock käytti poikkeuksellisen vahvaa ilmaisua ""raakalaisia jopa Maan mittapuulla"". Vulkanuslaisten joukosta muodostui Remuksen valloittajien ryhmä, ja välit kotiplaneettaan katkesivat pitkiksi ajoiksi. Toisinajattelijoiden ryhmä kehittyi omaan suuntansa samaan aikaan kun vulkaanit rauhanomaistuivat Surakin oppien myötä.


title: Romuluslaiset

text: Vahvistus tälle kaukaiselle sukulaisuudelle saatiin, kun Enterprise sieppasi pakenevan Romuluksen aluksen lähettämän sanoman, jossa aluksen miehistö näkyi.


title: Romuluslaiset

text: Romuluslaiset tunnetaan myös romuluslaisesta oluesta, väriltään sinisestä alkoholijuomasta joka saa humalan aikaan todella nopeasti. Juoma on Federaatiossa laitonta mutta tästä huolimatta sarjan päähahmoja nähdään useaan otteeseen nauttimassa sitä.


title: Laurent-Désiré Kabila

text: Laurent-Désiré (Lawrence) Kabila (27. marraskuuta 1939 – 16. tammikuuta 2001) oli Kongon demokraattisen tasavallan presidentti 1997–2001. Hän nousi valtaan syrjäyttämällä Mobutu Sese Sekon, ja muutti maan nimen jälleen Zairesta Kongon demokraattiseksi tasavallaksi. Laurent Kabila hallitsi maata, kunnes hänet murhattiin 2001. Seuraajaksi nousi hänen poikansa Joseph Kabila.


title: Laurent-Désiré Kabila

text: Kabila syntyi Jadotvillessä (nykyinen Likasi) Katangan maakunnassa. Hänen isänsä oli luba ja äitinsä lunda. Kabila opiskeli poliittista filosofiaa Ranskassa ja Tansaniassa.


title: Laurent-Désiré Kabila

text: Kun Kongo itsenäistyi Belgian siirtomaavallasta vuonna 1960 ja Kongon kriisi alkoi, Kabila oli varakomentajana Patrice Lumumballe uskollisen Balubakat-puolueen nuorisosiivessä, joka osallistui taisteluun Moise Tshomben ajamaa Katangan itsenäisyysliikettä vastaan. Joseph-Désiré Mobutu syrjätti Lumumban pian sotilasvallankaappauksessa. Lumumbalaiset muodostivat Conseil National de Libérationin, ja Kabila lähetettiin Itä-Kongoon auttamaan vallankumouksen valmistelussa. Vuonna 1965 Kabila johti kapinaliikettä, joka toimi Tanganjika-järven yli Kigomasta Tansanian puolelta.


title: Laurent-Désiré Kabila

text: Che Guevara ilmestyi Kongoon 1965 järjestämään kuubalaistyylistä vallankumousta Kabilan tukena. Guevaran mukaan viinanjuonnista ja naisista pitäneen 26-vuotiaan Kabilan aika ei ollut vielä tullut ja armeija kukisti kuubalais-kongolaiset joukot nopeasti.


title: Laurent-Désiré Kabila

text: Vuonna 1967 Kabila siirtyi Etelä-Kivuun, jossa hän tukijoineen perusti vallankumouspuolueen Kiinan tukemana ja muodosti separatistisen hallinnon Tanganjika-järven länsirannalle. Pienoisvaltion talous perustui kollektivisoituun maatalouteen, kiristykseen ja mineraalien salakuljetukseen. 1970-luvun loppuun mennessä Kabila oli koonnut mittavan omaisuuden ja hänellä oli asunnot Dar es Salaamissa ja Kampalassa, jossa hän tapasi Ugandan tulevan johtajan Yoweri Musevenin. Myöhemmin Museveni ja Tansanian presidentti Julius Nyerere esittelivät Kabilan Paul Kagamelle, josta oli tuleva Ruandan johtaja. Vuonna 1988 Kabilan johtama pienoisvaltio tuli tiensä päähän ja hän itse katosi maan alle.


title: Laurent-Désiré Kabila

text: Vuonna 1996 Kabila teki paluun, kun hän johti Etelä-Kivun tutseista värväämänsä joukot hututaistelijoita vastaan. Ugandan, Burundin ja Ruandan tutsihallituksen tuella hän johti Kongon demokraattisen vapausliittouman (ADFL) joukot täysimittaiseen kapinaan Mobutu Sese Sekon hallintoa vastaan. Vuoden 1997 puoliväliin mennessä hän oli saavuttanut huomattavaa menestystä. Kariutuneiden rauhanneuvottelujen jälkeen Mobutu pakeni maasta ja Kabilan joukot marssivat Kinshasaan 20. toukokuuta. Kabila nimitti itsensä presidentiksi ja muutti maan nimen Zairesta Kongon demokraattiseksi tasavallaksi.


title: Laurent-Désiré Kabila

text: Kabila oli julistautunut marxistiksi, muttei ryhtynyt mittaviin uudistuksiin. Hänenkin hallintonsa oli korruptoitunut ja autoritaarinen. Hän oli myös hyvin riippuvainen ruandalaisten liittolaistensa tuesta, ja häntä pidettiin jopa Ruandan nukkehallitsijana. Vuonna 1998 Kabilan entiset liittolaiset Uganda ja Ruanda kääntyivät häntä vastaan hänen vaadittuaan ulkomaisten joukkojen poistumista maasta. Kabila sai kuitenkin uusia liittolaisia Zimbabwesta, Namibiasta ja Angolasta ja onnistui pysymään vallassa. Heinäkuun 1999 rauhanneuvottelut johtivat ulkomaisten joukkojen suurimman osan vetäytymiseen.


title: Laurent-Désiré Kabila

text: Kabila onnistui saamaan kunnioitusta taistelijana maan itäosaa miehittäneitä ulkomaalaisia vastaan ja hyötyi Ruandan kansanmurhan vuoksi tutseja vastaan tunnetusta vihasta. Hän nautti kotimaakuntansa Katanganin joukkojen tuesta ja palkitsi heidät säännöllisillä palkoilla ja tarvikkeilla. Muualta kotoisin olleet joukot joutuivat elämään ryöstelemällä siviiliväestöä.


title: Laurent-Désiré Kabila

text: Kabila joutui salamurhan uhriksi tammikuussa 2001.


title: Laurent-Désiré Kabila

text: Kabila surmattiin kello 12:30 ja 13:00 välillä päivällä. Yksi hänen vartijoistaan lähestyi häntä, otti pistoolin ja ampui presidenttiä ensin selkään ja sitten sääreen. Kun uhri makasi maassa, salamurhaaja ampui vielä kolmannen kerran osuen käsivarteen. Neljäs laukaus meni ohi.


title: Laurent-Désiré Kabila

text:
Lehdistö tiedotti, että salamurhaaja oli presidentin pitkäaikainen henkivartija Rashidi Kasereka. Presidentin taloudellinen neuvonantaja Emile Mota uskoi, että teko oli harkittu ja pitkään suunniteltu. Kasereka sai surmansa presidentin salamurhan yhteydessä, ja vuonna 2003 sotaoikeus tuomitsi kuolemaan 26 henkilöä, joiden uskoi olevan murhaan johtaneen salaliiton takana.
Myöhemmin ruandalainen agentti on sanonut hallituksensa olleen murhan takana.


title: Ivo Andrić

text: Ivo Andrić (9. lokakuuta 1892 – 13. maaliskuuta 1975) oli jugoslavialainen, serbokroaatiksi kirjoittanut kirjailija, jolle myönnettiin Nobelin kirjallisuuspalkinto vuonna 1961. Hänen tuotantonsa muodostuu romaaneista, novelleista, lyriikasta ja esseistä.


title: Ivo Andrić

text: Andrić syntyi Travnikin kylässä nykyisessä Bosniassa. Hänen isänsä kuoli pojan ollessa kolmevuotias, ja poika muutti äitinsä kanssa Višegradiin. Hän kävi koulunsa Višegradissa ja Sarajevossa, ja aloitti yliopisto-opinnot Zagrebissa mutta siirtyi Wieniin. Andrić liittyi nuorbosnialaisten liikkeeseen, jossa harrastettiin itsenäisyyspyrkimysten ohella kirjallisuutta. Kun liikkeen jäsen Gavrilo Princip ampui Sarajevon laukaukset, Andrić pidätettiin salaliittoon osallisena ja vapautettiin vasta 1917.


title: Ivo Andrić

text: Andrić on ehkä paras esimerkki jugoslavialaisesta identiteetistä, ja hän oli serbokroatian kielen puolestapuhuja. Hän syntyi ja kasvoi Bosniassa, aloitti kirjoittamisensa kroatiaksi, mutta Serbien, Kroaattien ja Sloveenien kuningaskunnan perustamisen jälkeen vaihtoi kirjoituskielensä ekaaviseksi murteeksi, jota pidetään leimallisesti serbikielenä. Jugoslavian hajoamisen jälkeen sen seuraajamaiden kirjallisuuspiirejä on ravistellut kysymys siitä kenelle Andrić "kuuluu".


title: Ivo Andrić

text: Andrićin kyynisiä sitaatteja lainataan monin paikoin ajatelmakirjoissa ja blogien mottoina. "Jumala varjele meitä maineelta, kuuluisien henkilöiden vierailulta ja suurtapahtumilta" (kirjasta "Konsulit").


title: Ivo Andrić

text: Andrić toimi 1920- ja 1930-luvuilla diplomaattitehtävissä. Toisen maailmansodan alkaessa hän työskenteli lähettiläänä Berliinissä. Jugoslavian saksalaismiehityksen aikana hän puutteessa ja syrjään vetäytyneenä kirjoitti kolmiosaisen bosnialaistrilogian, jonka pääteos on "Drina-joen silta". 1950-luvulla hänen tuotantonsa alkoi tulla tunnetuksi kautta Euroopan.


title: Yasunari Kawabata

text:
Yasunari Kawabata (, 14. kesäkuuta 1899 Osaka – 16. huhtikuuta 1972) oli japanilainen kirjailija, joka sai Nobelin kirjallisuuspalkinnon vuonna 1968.
Kawabatan proosa on niukkaa ja runollista. Kawabata oli Japanin Pen-klubin puheenjohtaja ja edisti japanilaisen kirjallisuuden käännöksiä länsimaisille kielille. Hän kirjoitti tekstinsä seisoma-asennossa.


title: Yasunari Kawabata

text: Kawabata tuomitsi itsemurhat Nobel-palkintopuheessaan, mutta silti itse mahdollisesti teki itsemurhan neljä vuotta myöhemmin vuonna 1972. Itsemurhaan ryhtyminen saattoi johtua hänen ystävänsä, japanilaiskirjailija Yukio Mishiman itsemurhasta, josta Kawabatan sanottiin nähneen painajaisia yli 300 kertaa peräkkäin. Lisäksi Kawabatan terveys oli jo pitkään ollut huono, sillä hän kärsi Parkinsonin taudista. Kawabatan leski ja läheiset ystävät eivät ole kuitenkaan hyväksyneet ajatusta itsemurhasta. He katsovat, että kuolema oli onnettomuus. Tätä tukee se, ettei Kawabata jättänyt minkäänlaista viestiä läheisilleen.


title: Salvatore Quasimodo

text: Salvatore Quasimodo (20. elokuuta 1901 Modica – 14. kesäkuuta 1968 Napoli) oli italialainen kirjailija, joka sai Nobelin kirjallisuuspalkinnon 1959. Hän on Italian tunnetuimpia 1900-luvun runoilijoita.


title: Salvatore Quasimodo

text: Quasimodo syntyi Midicassa lähellä Syrakusaa. Hän aikoi insinööriksi ja kävi teknillistä koulua Syrakusassa ja jatkoi korkeakoulussa Roomassa. Siellä hän luki samaan aikaan yliopistossa latinaa ja kreikkaa. Taloudellisista syistä hänen oli jätettävä opintonsa kesken ja pestauduttava pikkuvirkamieheksi. Ensimmäiset runonsa hän julkaisi vuonna 1930.


title: Salvatore Quasimodo

text: Quasimodo käänsi italiaksi sekä kreikkalaisia ja roomalaisia klassikoita että Shakespearea, Molièrea ja modernimpia runoilijoita kuten Nerudaa.


title: Giórgos Seféris

text:
Giórgos Seféris (; 13. maaliskuuta 1900 Smyrna – 20. syyskuuta 1971 Ateena) oli kreikkalainen runoilija ja diplomaatti. Hän sai Nobelin kirjallisuuspalkinnon 1963. Hän toimi maansa suurlähettiläänä Ankarassa ja Lontoossa.
Seféris syntyi Smyrnassa (nykyinen İzmir Turkissa) ja muutti perheensä kanssa Pariisiin vuonna 1918. Siellä hän opiskeli yliopistossa ja kiinnostui kirjallisuudesta. Palattuaan Kreikkaan vuonna 1925 hän pääsi ulkoministeriöön töihin. Seféris oli maanpaossa maansa hallituksen kanssa toisen maailmansodan aikana.


title: Giórgos Seféris

text: Seférikseen vaikuttivat voimakkaasti mm. T. S. Eliot ja Ezra Pound. Vuonna 1952 hän kävi ensimmäistä kertaa Kyproksella, ja rakastui saareen, joka muistutti hänen lapsuusmaisemiaan. Tämä vaikutti sekä hänen myöhäiseen runouteensa että poliittiseen toimintaansa.


title: Giórgos Seféris

text: Vuonna 1969 Seferis tuomitsi Kreikan sotilasvallankaappauksen ja juntan.


title: T Tauri -assosiaatio

text:
T Tauri-assosiaatio (T Tau-assosiaatio) tai T-assosiaatio on nuori tähtijoukko, joka koostuu
hyvin nuorista suurin piirtein Auringon massaisista T Tauri -tähdistä.
Assosiaatioiden tapaan T Tauri -assosiaatiot hajoavat aikanaan. Aurinko on ollut joskus jonkun hajonneen assosiaation jäsen. Esimerkkejä T Tauri -assosiaatioista ovat Ajomiehen T-assosiaatio, TW Hydrae -assosiaatio, Vela T1 ja T2 Purjeessa.


title: T Tauri -assosiaatio

text: T Tauri -tähtiä löytyy myös muista assosiaatioista, esimerkiksi Skorpionin-Kentaurin OB-assosiaatiosta on löytynyt 2000 T Tauri -tähteä.


title: Ekliptika

text: Ekliptika on näennäisesti ajateltuna Auringon keskimäärin kulkema vuotuinen rata taivaankannen ympäri. Todellisuudessa ekliptika on maapallon kiertoradan taso. Maapallon akselin kallistuman vuoksi se on 23,5 asteen kulmassa taivaanekvaattoriin nähden. Aurinkokunnan muiden planeettojen kiertoradat ovat melkein samassa tasossa, joten niiden kulkemat näennäiset radat sijaitsevat lähellä ekliptikaa. Eläinradan tähtikuviot ovat juuri tästä syystä tärkeässä asemassa astrologiassa. Taivaalla Aurinko ja planeetat näyttävät vaeltavan näiden tähtikuvioiden läpi.


title: Ekliptika

text: Nimi ”ekliptika” juontuu menetelmästä, jolla ekliptika muinoin määriteltiin. Siinä taivaankanteen merkittiin kohdat, joissa auringonpimennysten ("eclipsis solis") havaittiin kulloinkin tapahtuvan. Itse auringonpimennys tapahtuu, kun Kuu leikkaa ekliptikan kohdassa, jossa Aurinko kyseisenä hetkenä sattuu sijaitsemaan. Kuun käyttämä rata on noin viiden asteen kulmassa ekliptikaan nähden, joten joka kuukausi näin ei tapahdu.


title: Mihail Šolohov

text: Mihail Aleksandrovitš Šolohov (, 24. toukokuuta 1905 – 21. helmikuuta 1984) oli venäläinen kirjailija. Hän sai Nobelin kirjallisuuspalkinnon vuonna 1965.


title: Mihail Šolohov

text: Šolohov syntyi Venäjän keisarikunnan Donin kasakoiden alueella 1905. Sisällissodan aikana hän liittyi bolševikkeihin ja joutui kaksi kertaa lähes teloitetuksi tämän vuoksi. Vuonna 1922 hän siirtyi Moskovaan ja ryhtyi kirjallisella uralle. Vuoden 1924 jälkeen hän kuitenkin palasi lapsuudenseuduilleen ollakseen lähempänä tarinoidensa tapahtumapaikkoja.


title: Mihail Šolohov

text: Šolohovin tärkein teos on "Hiljaa virtaa Don" (Tihi Don), joka julkaistiin 1928. Se kertoo Donin kasakoiden kamppailusta puna-armeijaa vastaan sisällissodan aikana ja on merkittävä siitä, ettei siinä ole yhtään positiivista bolševikkihahmoa. Kirjasta julkaisiin vielä kaksi jatko-osaa. "Hiljaa virtaa Don" on silti sosialistisen realismin merkkiteoksia. Toinen Šolohovin suuri teos on "Aron raivaajat" ("Podnjataja tselina"), joka kertoo 1930-luvun maatalouden kollektivisoinnista. Tätä teosta on ylistetty sosialistisen realismin mestariteoksena, joka kuvasi kollektivisoinnin vaiheet valtaapitävän kommunistipuolueen näkökulmasta.


title: Mihail Šolohov

text: Šolohov liittyi puolueeseen 1932 ja pysyi sille uskollisena koko uransa. Hän oli vuodesta 1937 korkeimman neuvoston jäsen, seurasi Nikita Hruštšovia tämän ulkomaanmatkalle 1959 ja valittiin keskuskomiteaan 1961. Hänestä tuli tiedeakatemian jäsen 1939. Hän oli kaksinkertainen sosialistisen työn sankari ja palkittiin sekä Leninin että Stalinin palkinnolla Nobelin lisäksi.


title: Dmitri Ivanovitš

text: Dmitri Ivanovitš (29. lokakuuta 1582 Moskova – 25. toukokuuta 1591 Uglitš) oli Iivana Julman ja hänen viidennen tai seitsemännen vaimonsa Maria Nagajan poika. Dmitri oli mahdollisesti laillinen kruununperijä, tosin ortodoksinen kirkko hyväksyi vain kolme avioliittoa.


title: Dmitri Ivanovitš

text: Iivana Julman kuoltua Dmitrin vanhempi veli Fjodor I nousi valtaistuimelle. Tosiasiallinen hallitsija oli kuitenkin Fjodorin lanko, pajari Boris Godunov, jolla oli myös vaade valtaistuimeen. Boris lähetti Dmitrin ja hänen äitinsä apanaasikaupunkiinsa Uglitšiin. 15. toukokuuta 1591 Dmitri kuoli hämärissä olosuhteissa, joko tapaturmaisesti surmattuaan itsensä veitsellä epilepsiakohtauksen aikana tai Boris Godunovin surmauttamana.


title: Dmitri Ivanovitš

text: Tsarevitšin kuolema aiheutti Uglitšissa mellakoita ja väitteitä murhasta. Kansa lynkkasi viisitoista väitettyä murhaajaa, mukaan lukien Moskovan virkamiehen ja yhden Dmitrin leikkitovereista. Virallinen tutkinta Vasili Šuiskin johtamana päätyi siihen, että Dmitri oli puukottanut itseään kurkkuun. Hänen äitinsä suljettiin kaukaiseen luostariin.


title: Dmitri Ivanovitš

text: Myöhemmin Vasili Šuiski pyörsi puheensa ja väitti Borisin murhauttaneen Dmitrin. Dmitrin ruumis siirrettiin Moskovaan, ja häntä kunnioitettiin pyhänä oikeamielisenä tsarevitšina.


title: Dmitri Ivanovitš

text: Tsaarinkruunua vaati useita itseään Dmitriksi väittäneitä Vale-Dmitrejä, joista yksi nousikin tsaariksi.


title: François Mauriac

text: François Mauriac (11. lokakuuta 1885 Bordeaux, Ranska – 1. syyskuuta 1970 Pariisi, Ranska) oli ranskalainen kirjailija. Häntä pidetään yhtenä 1900-luvun suurimmista katolisista kirjailijoista.


title: François Mauriac

text: Mauriacin isä kuoli pojan ollessa puolitoistavuotias, ja hän kasvoi suojaisassa ympäristössä ensin äitinsä, myöhemmin nunnien koulun kasvattamana. Hän opiskeli kirjallisuutta Bordeaux’ssa ja Pariisissa, mutta jättäytyi pian vapaaksi kirjailijaksi.


title: François Mauriac

text: Hän julkaisi nuorena ensin runokokoelmia, mutta hänen kutsumuksenaan oli kirjoittaa romaaneita. Romaania "Le Nœud de vipères" (1932) ("Käärmesolmu") pidetään hänen mestariteoksenaan.


title: François Mauriac

text: Mauriacin tuotantoon kuuluu 30 romaania, näytelmiä ja runoja. Toisen maailmansodan aikana hän työskenteli vastarintaliikkeen parissa, ja sodan jälkeen hän tuki de Gaullea. Hän kannatti Algerian itsenäistymistä.


title: François Mauriac

text: Mauriac valittiin Ranskan akatemiaan vuonna 1933, ja hän sai 1952 Nobelin kirjallisuuspalkinnon.


title: Gabriela Mistral

text: Gabriela Mistral, oikealta nimeltään Lucila de María del Perpetuo Socorro Godoy Alcayaga, (7. huhtikuuta 1889 – 10. tammikuuta 1957) oli chileläinen runoilija, diplomaatti ja feministi, joka sai Nobelin kirjallisuuspalkinnon vuonna 1945 ensimmäisenä espanjalais-amerikkalaisena kirjailijana. Hän kirjoitti voimakastunteista lyriikkaa. Hänen runojensa keskeisiä teemoja ovat rakkaus, äidinrakkaus, kipeät henkilökohtaiset muistot sekä suru ja toipuminen.


title: Gabriela Mistral

text: Mistral oli opettaja, joka alkoi kirjoittaa runoja elettyään intohimoisen romanssin rautatieläisen kanssa. Romanssi päättyi miehen itsemurhaan. Mistral vaikutti Chilen ja Meksikon koulujärjestelmien kehittymiseen, toimi maansa konsulina Euroopassa ja opetti Yhdysvaltojen yliopistoissa.


title: Gabriela Mistral

text: Kirjailijan merkittävyyttä osoittaa, että Chilessä julistettiin hänen kuolemansa jälkeen maansuru.


title: Gabriela Mistral

text: Mistralin vuonna 1940 kirjoittaman runon ”Suomalainen mestari” (”Campeón Finlanés”) suomennos on Chilen lahja satavuotiaalle Suomelle. Runon on suomentanut runoilija Jukka Koskelainen. Runo sai herätteen talvisodasta. Siinä kuvataan juoksijaa, jonka urotekoja sodassa runoilija myös ylistää. Runossa kuvattu juoksija on todennäköisesti Berliinin olympialaisten kultamitalisti Gunnar Höckert, joka kaatui talvisodan kestettyä 74 päivää, ja runo ilmestyi pian Höckertin kaatumisen jälkeen. Suomentajan mukaan Mistral eläytyi hyvin voimakkaasti puolustussotiin.


title: Gabriela Mistral

text: Mistralin tuotanto sijoittui lähinnä modernismin ja uuden runouden välimaastoon. Hänen tuotantonsa peruskiviä ovat teokset "Desolación", "Tala" ja "Ternura". Runosuomennoksia on julkaistu "Espanjan ja Portugalin kultaisessa kirjassa" (1954).


title: Arto Tolsa

text: Arto Tolsa (9. elokuuta 1945 Kotka – 30. maaliskuuta 1989 Kotka) oli suomalainen jalkapalloilija, joka edusti Kotkan Työväen Palloilijoita sekä belgialaista Beerschotia.


title: Arto Tolsa

text: Tolsa pelasi KTP:ssä kaikkiaan 201 pääsarjaottelua, joissa teki 126 maalia. Hän voitti joukkueessa Suomen Cupin vuosina 1967 ja 1980. Vuosina 1969–1979 Tolsa pelasi ammattilaisena Belgiassa Beerschotin joukkueessa, voittaen siellä Belgian cupin kahdesti vuosina 1971 ja 1979.


title: Arto Tolsa

text: Suomen A-maajoukkuetta hän edusti 77 ottelussa, joissa Tolsa teki 9 maalia. Suomen Vuoden jalkapalloilijaksi Tolsa valittiin kolmesti; 1971, 1974 ja 1977. Tolsan urassa on poikkeuksellista se, että Belgiassa pelatessaan hänen pelipaikkansa muuttui hyökkääjästä puolustajaksi.


title: Arto Tolsa

text: Urheilu-uransa jälkeen Tolsalla oli vaikeuksia alkoholin käytön kanssa, ja hän kuoli sairauskohtaukseen ainoastaan 43-vuotiaana vuonna 1989.


title: Arto Tolsa

text: Kotkassa sijaitseva vuoden 1952 kesäolympialaisia varten valmistunut Kotkan urheilukeskus on nimetty Arto Tolsa -areenaksi. Kenttä toimii KTP:n kotikenttänä. Hänet valittiin Suomalaisen jalkapalloilun Hall of Fameen vuonna 1993.


title: Jimmy Olsen

text: James Bartholomew Olsen on Teräsmies-sarjakuvissa esiintyvä sarjakuvahahmo ja taustahenkilö. Punahiuksinen, pisamakasvoinen nuorukainen työskentelee valokuvaajana ja osa-aikaisena toimittajana kuvitteellisessa "Daily Planet" -lehdessä. Olsenin kepposteleva luonne on tuottanut hänelle tuon tuostakin ongelmia lehden päätoimittajan Perry Whiten kanssa; Jimmy esimerkiksi kutsuu Whitea usein esimiehensä vihaamalla "Pomo" -lempinimellä. Olsenin vakioasuste on ruutupuku ja rusetti.


title: Jimmy Olsen

text: Jimmy joutuu usein vaikeuksiin, jolloin hänen täytyy turvautua Teräsmiehen apuun. Hän on suunnitellut itselleen rannekellon joka pystyy tuottamaan äänen, jonka äänentajuuden vain Teräsmies ja koirat pystyvät kuulemaan. Jimmy on kuitenkin sisukas ja piloistaan huolimatta Perrykin arvostaa nuorta Olsenia, koska hänellä itselläänkin oli samantyyppinen nuoruus. Jimmy seurusteli lyhyen aikaa Lois Lanen nuoremman sisaren, Lucyn kanssa.


title: Jimmy Olsen

text: Jimmy Olsen on Teräsmies-lehtien vakiojäsen sekä on esiintynyt myös useissa televisiosarjoissa, elokuvissa, radiokuunnelmissa ja piirretyissä. Hänellä oli myös oma lehtensä Superman's pal Jimmy Olsen 1950–70 -luvuilla ja juuri tässä lehdessä tapahtui Teräsmiehen ehkä vaarallisimman vihollisen ensiesiintyminen, Darkseidin. Metropolisissa hänet tunnetaan lempinimellä ""Teräsmiehen kaveri"" (Superman's pal). Jimmy Olsenin esi-isä "Sven Olsen" oli pohjoismaalainen, joka muutti Yhdysvaltoihin vuonna 1815.


title: Jimmy Olsen

text: Jimmy Olsenin ensiesiintymisestä on monenlaista tietoa. Jerry Siegel ja Joe Shuster loivat kovasti Jimmyn oloisen hahmon jo Action Comicsin numeroon 6 (1938) mutta hahmoa ei nimetty vielä Olseniksi vaan yksinkertaisesti toimistopojaksi [office boy]. Nimi Jimmy Olsen esiintyi ensimmäisen kerran radiokuunnelmassa (kryptoniitti esimerkiksi debytoi ks. radio-ohjelmassa) 1940-luvun alussa ja ensimmäisen kerran Olsen -niminen nuorimies seikkaili sarjakuvissa todennäköisesti vuonna 1941 The Archer-nimisessä tarinassa.


title: Metsänhakkuu

text: Metsänhakkuu (joskus myös metsänkorjuu) on metsätaloudellinen toimenpide, jossa kasvanut puusto kerätään talteen. Talteenoton vaiheet ovat leimikon suunnittelu, hakkuu ja puunkorjuu. Metsänhakkuumenetelmiä ovat tavaralajimenetelmä ja kokorunkomenetelmä. Tavaralajimenetelmässä puu katkotaan hakkuupaikalla ja latva sekä oksat jätetään metsään. Näin voidaan metsästä valikoida sopivan kokoiset ja sopivaa puulajia olevat puut, kun taas kokorunkomenetelmässä tietyn alan kaikki puut viedään tienvarteen.


title: Metsänhakkuu

text: Tavaralajimenetelmässä metsäkoneen lavalle voidaan ottaa yksi puulaji kerrallaan metsäautotien viereen puukasalle ajamista varten ja hakea toinen puulaji sitten. Tähän sekametsän monilajisuudesta johtuvan edestakaisin ajamisen ehkäisemiseksi on kehitetty lajittelupankko, jossa peräkärryssä on eri puulajeille omat erilliset tilansa.